qundao/data-zh-poetry huggingface dataset:
和制垣金泉山
作者：吳泳
朝代：宋

昔日南充縣，卑棲枳棘鸞。
道根隨境悟，屐齒過橋寒。
夢覺松花白，重來鶴頂丹。
僊翁梨棗熟，亦欲傅脩翰。
和季永弟賦袁尊固海棠
作者：吳泳
朝代：宋

觱篥聲中氣序過，谿頭燕子又歸窠。
清涵夜色花無睡，翠洗晨粧臉半酡。
紅萼尚懷鄉國舊，錦心空抱客愁多。
飲酣樂極翻成感，淚濕臙脂雪滿坡。
和張亨泉宴鹿鳴
作者：吳泳
朝代：宋

平生湖海獨元龍，門作丹梯倚太空。
還我蛾眉千頃月，借渠羊角一帆風。
文隨脚跡機難活，學到源頭理自通。
何代不生田表聖，諸君切在敏前功。
和張仁溥賦雪
作者：吳泳
朝代：宋

北風聲熄南山微，誰息風雅呼於時。
歌黄三章未純古，敘白一段空愛奇。
臺高皆羨雨花落，簷短獨愁冰柱垂。
墨客如林筆如冢，莫於詩上更題詩。
和張周玉峨眉山行
作者：吳泳
朝代：宋

搘筇更上最高峰，浮出修眉翠掃空。
雪汁半消巖路口，苔衣倒掛樹林中。
異禽語已非人世，香草名應繫國風。
晚色漸侵衣袂冷，恍疑身在蘂珠宮。
和張周玉訪別
作者：吳泳
朝代：宋

白露下百草，年光驚易徂。
郵亭人折柳，別浦雁銜蘆。
社甕應藏酒，秋盤好斫鱸。
賢渠陶靖節，晚歲覺迷塗。
和張憲登烏尤山·其一
作者：吳泳
朝代：宋

燕臺愛士拔其尤，徹去藩籬吝與驕。
藻翰宿春題品徧，青青無復土山焦。
和張憲登烏尤山·其三
作者：吳泳
朝代：宋

放懷物外亦何尤，便謂遊遨士也驕。
西日下來巖際宿，別尊難齧嚼皆焦。
和張憲登烏尤山·其二
作者：吳泳
朝代：宋

世涂偪仄動逢尤，山似高人色頗驕。
寸碧亭亭還綠遶，知音不待爨桐焦。
和張憲登烏尤山·其五
作者：吳泳
朝代：宋

天戈何日戮蚩尤，省得營屯戍卒驕。
事會無窮人物眇，坳杯莫救釜中焦。
和張憲登烏尤山·其六
作者：吳泳
朝代：宋

椒丘徐步不離尤，結駟朱門易養驕。
寧似木鷄甘用拙，弗如龜筴以靈焦。
和張憲登烏尤山·其四
作者：吳泳
朝代：宋

子知天分不人尤，豈若紛紛式屢驕。
舊見已知霜葉脫，新知纔似穀牙焦。
和晏子忠·其一
作者：吳泳
朝代：宋

天地肇開闢，江山誰主盟。
岸深沙走白，石秀水含清。
魚自春來美，猿雖曉不驚。
汀洲生杜若，薄欲采其英。
和晏子忠·其三
作者：吳泳
朝代：宋

我往纔秋莫，君來恰歲寒。
離鴻書落莫，歸馬路平寬。
白社論心易，文壇出手難。
近來詩思澀，風雪立雕鞍。
和晏子忠·其二
作者：吳泳
朝代：宋

每逢耆舊問，誇說太平年。
橘柚三冬富，荷花萬頃聯。
斷巖書姓氏，勝迹已蹄筌。
羣盜方如蝟，渠鞭恐著先。
和曹憲金華山韻上李雁湖·其一
作者：吳泳
朝代：宋

楚臺快談風，梁園騁歌雪。
濫觴起九章，流波到七發。
雕空竟何事，如以紙帖月。
巽巖錦褧衣，雁湖木霏屑。
和曹憲金華山韻上李雁湖·其三
作者：吳泳
朝代：宋

浮名鏡邊塵，驕氣爐上雪。
胡爲認而有，引滿猶不發。
有懷東方人，書眼高照月。
紓徐如行雲，去就不爾屑。
和曹憲金華山韻上李雁湖·其二
作者：吳泳
朝代：宋

百卉冬具腓，喬松立霜雪。
老枝自擎重，既晚逾秀發。
勁挺真大臣，回邪走妖月。
金非百鍊剛，那不因翠屑。
和曹憲金華山韻上李雁湖·其五
作者：吳泳
朝代：宋

椅梧未成琴，脩幹埋積雪。
嶰竹斷成律，其竅春自發。
所遇時使然，誰與指摽月。
仙翁急抽關，乞我雲母屑。
和曹憲金華山韻上李雁湖·其四
作者：吳泳
朝代：宋

奔鯨甫息波，猘子還吠雪。
憂端壓不住，耿耿及明發。
師費輒千金，糧儲亡三月。
智哉陶士行，先貯頭與屑。
和李憲使·其一
作者：吳泳
朝代：宋

關上青牛去，林間白鶴歸。
月函書味澹，霜浸道根肥。
草樹連生色，魚梁閟殺機。
晚年偏好易，落處是麻衣。
和李憲使·其三
作者：吳泳
朝代：宋

春日成都寺，桐華一院芳。
窗疎紅卷跋，焙煖雪吹香。
論事惟三代，評詩宗晚唐。
開編疑未瑩，今欲扣山房。
和李憲使·其二
作者：吳泳
朝代：宋

比歲兵戈息，山民幸有秋。
麥畦翻雨種，瓜圃带霜收。
墐戶夕熏鼠，荷蓑晨飯牛。
使家廉到骨，清議在鋤耰。
和李雁湖晚春即事八首·其一
作者：吳泳
朝代：宋

琴書澹泊古羲軒，花木幽閒漢綺園。
碧落青嵩無用買，湖光一曲道真渾。
和李雁湖晚春即事八首·其七
作者：吳泳
朝代：宋

庭草如茵鹿養茸，體當生意屬僊翁。
遊龍不作千巖雨，却卷雲根向洞中。
和李雁湖晚春即事八首·其三
作者：吳泳
朝代：宋

藹藹停雲八表昏，終風吹雨泊天門。
繫船東港緣壕去，落日牛羊下遠村。
和李雁湖晚春即事八首·其二
作者：吳泳
朝代：宋

紛紛花片落車茵，點點苔錢襯屐痕。
造化生機渾不盡，又將新綠轉春溫。
和李雁湖晚春即事八首·其五
作者：吳泳
朝代：宋

長鯨須嚮海波翻，澤雉何由肯畜樊。
步障連空鞋一屋，不如蕭散半山園。
和李雁湖晚春即事八首·其八
作者：吳泳
朝代：宋

杏花漠漠柳陰陰，彷彿前年禮殿深。
頼有詩書緣不盡，青燈細雨短長吟。
和李雁湖晚春即事八首·其六
作者：吳泳
朝代：宋

丰神玉雪更清溫，胸次涵濡七澤吞。
聞道晚年偏好易，手探月窟足天根。
和李雁湖晚春即事八首·其四
作者：吳泳
朝代：宋

避人不必武陵源，蕩有芙蓉谿有蓀。
弄水澆花心自遠，何妨酌客兩三尊。
和杜樞密雪·其一
作者：吳泳
朝代：宋

紫宸朝動雞人唱，一片天光接絳河。
花樣繡韉衝曉去，霙鋪毬路带春多。
邊無疋馬比寧地，土有遺蝗奈凍何。
檠重玉龍猶未老，莫將圖畫寫披蓑。
和杜樞密雪·其二
作者：吳泳
朝代：宋

一自金鑾陡下坡，更無津可問明河。
雲蒸黄野風寒薄，雪皎皓庭幽思多。
高艷未能攀屈宋，寒灰聊復撥陰何。
聚星堂上如相問，竟日長鑱對短蓑。
和洪司令九日觀閲·其一
作者：吳泳
朝代：宋

獵獵西風九月寒，元戎緩带撫齋壇。
士腰弓箭翻雲去，人擁旌旄夾道看。
振旅陣酣金柝靜，從軍詩落玉蜍乾。
南山不謂無嘉節，深惜諸賢玩燕安。
和洪司令九日觀閲·其二
作者：吳泳
朝代：宋

劍花弓月幾秋寒，宿將凋零更不壇。
師衆弗於先事戒，蒐田祇作具文看。
戍還黎雅魂方定，箭洗褒斜血未乾。
爲報道傍泥飲者，尹來遺汝百年安。
和洪司令梅花·其一
作者：吳泳
朝代：宋

結綺臨春貯麗華，吹香偶到野人家。
霜明月白紗窗浄，但見梅詩不見花。
和洪司令梅花·其二
作者：吳泳
朝代：宋

杼雲新卷雪泥乾，剪剪輕風薄薄寒。
莫遣水龍吹別調，放教春在玉欄干。
和洪舜俞太一宮韻
作者：吳泳
朝代：宋

祠事歸來夜向晨，仰瞻天宇肅無塵。
缾搊金井轆轤曉，鐘撼茅山幡影春。
傍水且栽梅半樹，掃簷莫使雪橫陳。
柏臺近日清無酒，贏得吟詩分外新。
和虞滄江見寄宴坐聞秋香
作者：吳泳
朝代：宋

春芳如麗人，驕色不肯除。
秋芳如高士，一味甘恬虛。
我闥本洞然，香風來虛徐。
滋蘭露承掌，延桂月滿裾。
門巷柳濯濯，林塘竹疎疎。
真意儼分列，遠心更莊舒。
庭前兩好鶴，知幾年歲餘。
或睨立倚窗，或飲於清渠。
常恐緇塵染，回視根性初。
蹇余滄江人，人豈不鶴如。
起尋月中句，遥睇花外車。
八表方雲昏，尚無返莊廬。
和虞滄江賦梅·其一
作者：吳泳
朝代：宋

素肌香骨水爲寒，曲樹斜枝木作酸。
百匝遶花看未足，庭空參斗夜闌干。
和虞滄江賦梅·其七
作者：吳泳
朝代：宋

不御鉛華別是花，丰神高潔自成家。
含章不解春風意，猶倚殘粧隔絳紗。
和虞滄江賦梅·其三
作者：吳泳
朝代：宋

青蒲翠草望秋零，亂絮迷春困不醒。
林下水邊時一見，對人應是眼中青。
和虞滄江賦梅·其二
作者：吳泳
朝代：宋

衣分冰潔佩瓊瑰，笑歛溪頭月下杯。
歲晏得朋真樂在，不須青女作行媒。
和虞滄江賦梅·其五
作者：吳泳
朝代：宋

吟成亟取夜鐘敲，淡月籠窗昏曉交。
真態莫將形色看，當如相馬得蒲梢。
和虞滄江賦梅·其八
作者：吳泳
朝代：宋

交花煜煜露生香，一味清來浣我腸。
文字語言今落去，聊吹別調作醒狂。
和虞滄江賦梅·其六
作者：吳泳
朝代：宋

萬山春到直叢叢，誰省東皇有化功。
生意溶溶呈露處，看隨葵麥蕩摇風。
和虞滄江賦梅·其四
作者：吳泳
朝代：宋

每對梅花輒解顔，瑶林孤絕迥難攀。
擬將和靖橫枝句，摟入離騷大小山。
和虞滄江餞臘觀梅·其一
作者：吳泳
朝代：宋

買斷江天不用賒，絃琴觴詠樂無涯。
年深屢見巢添鶴，春到還知未放花。
時有詩情窺洛社，斷無書尺到京華。
面前楊柳風來處，豪岸依然屬富家。
和虞滄江餞臘觀梅·其二
作者：吳泳
朝代：宋

餞歲江梅老樹邊，每逢佳處輒犁然。
吟風弄月成勞績，種藥移花當貿遷。
心事細評無此日，春風長健有明年。
更期人日連頭去，酬此青蘋木末天。
和觀棋
作者：吳泳
朝代：宋

七雄虎鬭着難下，三季蚖蟠石不磨。
蠻觸紛紛無了日，青秧白水弄鐮柯。
和趙尚書無辯詩·其一
作者：吳泳
朝代：宋

夫子動以易，孟軻性其天。
或毀或沮之，於我何加焉。
天地猶有憾，伊人得無言。
笑彼狥人者，區區欲求全。
和趙尚書無辯詩·其三
作者：吳泳
朝代：宋

猘犬吠漢月，黄雲塞江天。
江淮我家門，守地何擇焉。
婦嘗勸減竈，苦口爲母言。
早使言得行，家門更安全。
和趙尚書無辯詩·其二
作者：吳泳
朝代：宋

熱不棲惡木，渴不飲盜泉。
佳兵不祥器，只爲名使然。
孔明桑百株，楊子田一廛。
靜樂豈無此，行藏却由天。
和趙尚書無辯詩·其四
作者：吳泳
朝代：宋

詞人工爲文，瀑瀑如飛泉。
辯士說利害，燄燄火始然。
浮華不經實，胡取三百廛。
吾生信拙爾，道勝還諸天。
和趙西里賦雪
作者：吳泳
朝代：宋

謬守無奇只靠天，一編周易一爐烟。
抽毫難出相如右，覓句敢居靈運前。
酒酌山羊方餞臘，籥鳴土鼓又祈年。
何時獨放扁舟往，淡月西村古柳邊。
和韻謝惠提幹約觀梅不赴
作者：吳泳
朝代：宋

纔看花回晚日明，停杯不飲槊空橫。
羨君灑落方成趣，笑我虺隤不及盟。
但向舍南窗北看，渾如林下水邊清。
自來太素先羣物，枉被山礬喚作兄。
嘉熙丁酉七月上澣遊大滌題住山龔沖妙艮泓軒
作者：吳泳
朝代：宋

舊與清泉白石盟，身閒方作洞霄行。
青山延客元無鎖，碧澗流花似有情。
古洞欲隨仙隠去，高岡終待鳳來鳴。
道人喚我松間飲，坐拂寒雲月未生。
嘉禾頌七章章四句·其一
作者：吳泳
朝代：宋

翼翼嘉禾，在梁之畝。
九穗離離，實栗實秀。
嘉禾頌七章章四句·其七
作者：吳泳
朝代：宋

實爲我嘉穀，以穀我口腹。
以妥以侑，式介多福。
嘉禾頌七章章四句·其三
作者：吳泳
朝代：宋

中和既時，重穎既垂。
自嚮其本，豈不爾思。
嘉禾頌七章章四句·其二
作者：吳泳
朝代：宋

其秀維何，奕葉有儺。
春種秋實，備時中和。
城上烏
作者：吳泳
朝代：宋

爾何不向別處棲，東飛日白足，南飛有樹枝。
翺翔空中不欲墮，逋尾又向城頭歸。
城雖高，人亦好，三匝重來屋邊遶。
不緣啄雁稗，不爲唼鳬藻。
鴉鴉唾駡閭里常，睠睠忠言主人告。
所生八九子，頼有三雛成。
兩雛連檣去，一雛聞絃驚。
往來城頭蹔棲止，旭日又恐東方明。
堰上行上周憲
作者：吳泳
朝代：宋

堰上行，桃花灼灼春水生。
水纔一石泥數斗，彌漫滮池浸渠口。
樹以淇園竹，菑以漢堤石。
石填竹落知幾丁，駕作青霓千百尺。
一夫搴茭前，一夫荷鍤去。
旋燒香紙祭水庸，更酌村醪賽田祖。
鹿頭北，海眼西，綿洛一带填淤肥。
苧麻漚池禾稻長，雖有旱暵無凶饑。
今年狼頭窺井絡，羅堰九星幾缺角。
匪天十風五日雨，陸海將貧水維濁。
上帝憫下民，親遣蒼水使。
西門驂前白渠後，指畫田塍若鱗次。
新堰舉，舊堰修，野媼含笑谿童謳。
自言春種皆茁土，桔槹長閒卧畦圃。
明朝百役非所知，且樂豐年踏車舞。
燕泥新濕花雨斑，四牡趣嚮東郊還。
地平天成九功敘，今秋都築沙堤路。
塞下
作者：吳泳
朝代：宋

黄雲連隴樹，紅日下溪榆。
氈帳三千里，蜂屯十萬夫。
魯芻肥廄馬，漢粟遺城狐。
虎韔空涵月，犀渠半網蛛。
游軍聲勃崒，巡徼語嚨胡。
柳脆藩籬薄，桑乾塹壘孤。
突炎將及燕，逋尾又侵烏。
曲引梅花落，謠聞小麥枯。
將軍金騕褭，輕俠繡蝥弧。
十二營田利，知誰上此圖。
塞雁
作者：吳泳
朝代：宋

鴛鴦在魚梁，在在能戢翼。
黄鳥止丘隅，止止得所息。
相彼雁與鴻，胡然生塞北。
城暗候火驚，雲低空弦逼。
官軍夜擊鼓，奴或告之亟。
師老糧莫支，健兒恐烹食。
哀鳴號窮邊，莽是狐兔窟。
天地生爲心，曷使至此極。
所以周宣詩，矜人要安集。
壬辰恭和御製聞喜宴詩
作者：吳泳
朝代：宋

清問諄諄許盡言，以書爲轍道爲軒。
鑑觀萬古知成法，條析羣疑見大原。
櫻苑近頒天上句，燕杯新带雨邊恩。
燃藜夜取雲章讀，照乘驪珠炳若存。
壽丞相慶七十五首·其一
作者：吳泳
朝代：宋

幾代貞元會，重逢上相生。
閲人冰鑑浄，遇事玉衡平。
日月黄扉永，風塵紫邏清。
勛名兼壽考，何必會耆英。
壽丞相慶七十五首·其三
作者：吳泳
朝代：宋

渤海兵戈靜，全淮版籍歸。
紅繅蠶繭大，紫擘蟹螯肥。
柳港添生色，榆關閟殺機。
君王新御殿，莫使諫書稀。
壽丞相慶七十五首·其二
作者：吳泳
朝代：宋

昨夜聞宣鎖，虛皇注意深。
三師分漢制，一尺瀉商霖。
未白憂邊髮，仍丹報國心。
黄封留壽酒，且把斗杓斟。
壽丞相慶七十五首·其五
作者：吳泳
朝代：宋

自闢翹材館，才隨數路求。
蘭苕和露摘，橘柚带霜收。
味適方調鼎，裝輕不駕舟。
有懷吟未盡，獨鶴遠山頭。
壽丞相慶七十五首·其四
作者：吳泳
朝代：宋

誕日逢今日，新年勝故年。
良風宜望歲，甲雨不妨田。
浙米多堪糴，京交漸直錢。
隆興須再見，人道魯公賢。
壽史石泉二首·其一
作者：吳泳
朝代：宋

胸次玻瓈湛不摇，高風炯炯揭冰條。
崑墟已瀉南軒派，蜀貢猶傳北斗杓。
問學有源天一水，文章無盡海門潮。
三灘五渡多人物，難得公家月指標。
壽史石泉二首·其二
作者：吳泳
朝代：宋

露洗秋容一片清，遠山高與雪爭明。
賢侯元是嶽神降，上相先從佛臘生。
畫戟不妨當燕寢，白囊無復到雞城。
新來連日西郊雨，還作山間小太平。
壽周提刑二首·其一
作者：吳泳
朝代：宋

分得濂溪一派清，皇皇仁義不貪名。
金華學道行持到，禹穴題輿去就輕。
一節以趨何簡易，十年不調轉光明。
匡時富有經綸在，若木華邊緩轡行。
壽周提刑二首·其二
作者：吳泳
朝代：宋

自乞銀符守漢嘉，就持漢節問梅花。
庭扉訟少閒徽棘，堰水流多漚紵麻。
論擊回邪羝觸角，化銷彊暴鼠無牙。
更看植杖扶犁叟，清議依前說使家。
壽安宣相
作者：吳泳
朝代：宋

磊落堪輿氣，崢嶸社稷身。
地傾曾鎮靜，天造要經綸。
倉首懷公輔，中原仗老臣。
綸揚申命寵，渥照午橋新。
司馬還辭洛，汾陽再入秦。
乾坤重拆洗，宇縣細縫紉。
汰擊鯨波濁，風清虎穴塵。
綠林戡大盜，紫邏息罷民。
魴尾喁喁活，龍驤帖帖馴。
按行光弼壘，斜岸武侯巾。
究宅歌鴻雁，參謀集鳳麟。
星營羅粲粲，雷轂隠轔轔。
飛輓通關表，耕屯集渭濱。
軍容俄再色，威令復重信。
烽火閒荆楚，塵沙卷劍岷。
馬騰雲隴月，士飽雪山春。
來石非無傑，平江亦有人。
誓功俱不再，方德信誰鄰。
弓矢宜專晉，鉤膺遂錫申。
鶻銜凌井鉞，龍節壓參神。
衛幙論功盛，韋門送喜頻。
河陽分鎮日，許國授弓辰。
勳業當如此，恩榮實邁倫。
一忠摩皜日，二節貫蒼旻。
績偉官難報，天高德最親。
丹書名澣澣，黄色喜津津。
咸頌僖公柏，誰言莊氏椿。
永爲民立命，長秉國之鈞。
信作三朋壽，都由一字仁。
東歸知不遠，香信已浮銀。
壽安宣相·其一
作者：吳泳
朝代：宋

皛然老子本沖夷，起爲蒼生護北陲。
邊吏皆能問司馬，市人曾不識安期。
拊摩鮐背應耆艾，舒卷龍韜自崛奇。
九老圖中張白後，合添同甲一篇詩。
壽安宣相·其三
作者：吳泳
朝代：宋

上謂無官可報卿，延登左棘倍恩榮。
勳存社稷身俱泰，志在生靈物轉輕。
平蜀以前誰磊落，渡江而後獨光明。
蚤令不作湘潭夢，料得中原已掃清。
壽安宣相·其二
作者：吳泳
朝代：宋

梅花又是隔年看，節節光明雪照山。
百萬虎貔雙劍外，三千騋牝寸田間。
鶴頭捧詔從天陛，雞舌含香趁曉班。
富有春秋洪願力，宅家那得放公閒。
壽安宣相·其四
作者：吳泳
朝代：宋

文俗諸儒戀局中，何曾度外看英雄。
連雞縱不能資夏，捕鹿何妨暫掎戎。
靜撫時機漁者得，遥觀敵運獸之窮。
書生準擬浯溪石，明寫中興第一功。
壽崔侍郎三首·其一
作者：吳泳
朝代：宋

天開碧落洗雲扉，暫輟僊郎下紫微。
獨有素琴隨從橐，更無侍史護朝衣。
霜清潦浄榮名薄，棗熟花香道力肥。
列炬照空還歲晚，明年仍傍火城歸。
壽崔侍郎三首·其三
作者：吳泳
朝代：宋

小隊元戎未弭旌，羣飛鶴雁已充庭。
只緣匹馬修途健，喚起三刀昨夢醒。
犀麈自揮坤宇靜，鯨風不漲海波停。
牛頭衮衮春無際，捻出三詩壽蜀星。
壽崔侍郎三首·其二
作者：吳泳
朝代：宋

胸次知蟠幾監書，事隨天理只平鋪。
來從京兆德星社，攬取西峨明月湖。
民豈無衣須補綻，極元有柱要撐扶。
欲知天授西平意，繡帽臨戎爲萬夫。
壽張亨泉提刑三首·其一
作者：吳泳
朝代：宋

蓮花峰下發源深，胸次渟涵幾古今。
事苟及民須著手，文非爲道不關心。
扶持世界歸儒效，轉斡天機自筆箴。
主靜工夫人不識，火陽五月正根陰。
壽張亨泉提刑三首·其三
作者：吳泳
朝代：宋

末學紛紛競爲人，公能康濟自家身。
形軀元備人間世，肝肺盡收天下春。
觀我自應知愛重，識心須會起經綸。
壽觥難著皇華語，抱取峨眉月半輪。
壽張亨泉提刑三首·其二
作者：吳泳
朝代：宋

二年煙雨漢臯亭，玉節西來照雪明。
慷慨報君渾是膽，馳驅將母莫非誠。
稻禾水足青疇潤，烽火宵閒紫邏清。
鸞鳳莫將鷹隼看，及時須爲國家鳴。
壽李雁湖·其一
作者：吳泳
朝代：宋

當年指李記生辰，柱史疑爲法報身。
魚鳥泳飛南閣曉，風花經緯石林春。
手繙萬軸談無底，胸著千年汲愈新。
試看喬松霜雪後，凜然一節照時人。
壽李雁湖·其一
作者：吳泳
朝代：宋

間氣生賢哲，斯文擅正宗。
咮鳴直是鳳，時見恍猶龍。
信史傳緗簡，元勳在鼎鐘。
惟存霜後節，景仰彼高松。
壽李雁湖·其三
作者：吳泳
朝代：宋

洶洶風濤卒未清，便提小隊按行營。
一言刑省朝歌盜，單騎恩懷渤海兵。
豐德自應通綠籍，長年何必飯黄精。
勸公剩壓蘭英酒，爲作涪川小太平。
壽李雁湖·其三
作者：吳泳
朝代：宋

起從通德里，出守巽巖州。
上相先聲到，兇徒悍氣柔。
鴻居新勞徠，鳥戶舊綢繆。
已築沙堤路，歸歟贊大猷。
壽李雁湖·其二
作者：吳泳
朝代：宋

往在黄樞府，璇題護兩扉。
剪除當路棘，紉補坐朝衣。
風急操舟濟，江空擲釣歸。
年年湖上雁，旭旦望南飛。
壽李雁湖·其二
作者：吳泳
朝代：宋

自卷朝衣濯雁湖，勳名籍籍在黄樞。
時聞走卒稱司馬，猶有羣兒問大蘇。
赴隴尺書馳鶴板，起家萬石綰麟符。
宵衣炯炯思黄髮，正藉元勳出手扶。
壽李雁湖·其四
作者：吳泳
朝代：宋

身駕青牛老子車，行雲來去自紓徐。
精神健好充黄野，骨法清真貫玉廬。
六十二年康節詠，五千餘卷玉川書。
石林莫作盤居計，黄紙看看又詔除。
壽李雁湖·其四
作者：吳泳
朝代：宋

金碧蒼巖下，神光射斗箕。
豆灰浮琯後，梅蘤破冰時。
正是生申日，誰爲壽卯詩。
今年真六一，說與醉翁知。
壽某翁
作者：吳泳
朝代：宋

當日麻衣抑未猜，貴公元自有僊材。
文辭敏妙真星魄，學問沈潜是聖胎。
黄石授兵非有意，紅旗破賊却歸來。
阿同且共玻瓈飲，源上桃花想未開。
壽梁漕
作者：吳泳
朝代：宋

維日在婁春事殷，維桐始華天氣新。
亂紅遶樹綠幄均，櫻筍又薦冰盤珍。
知是燕胎協卜、牛宿會辰，繡衣立當霄漢春。
驪駕飛度天河津，帕中玉屑糧未陳。
鏡裏寶月光逼真，廉如一條冰照人，健如九臯鶴離羣。
舌根不道煙火塵，鼻端那受富貴熏。
手探囊方皆木神，袖出薦紙生煙雲。
兕觥祇酌春酒醇，衣佩更取秋蘭紉。
民居安安鴻鴈賓，吏膽帖帖烏鳶馴。
王母之桃莊生椿，寧如洙泗一字仁。
願言福星當紫宸，光照鄰女長無貧。
壽楊崇慶二首·其一
作者：吳泳
朝代：宋

英英赤文鳳，生此岷之陽。
覽輝孤竹根，振翼千仞岡。
德音乃鸑鷟，下引鵷與凰。
承旗從華蓋，吹玉朝紫皇。
顧瞻朱丘深，殆似阿閣長。
肯以令儀榘，而使繒弋傷。
集須集桐花，食不食藻粱。
竚看發丹咮，舜殿歌明康。
壽楊崇慶二首·其二
作者：吳泳
朝代：宋

清露團火旻，素月分白道。
三湖足秋色，天以賜賀老。
紅蕖正酣酣，翠籊方稍稍。
閒情觀池魚，生意玩庭草。
旨酒常在壺，瑶琴弗離抱。
靈臺儻清明，豈不長壽考。
方朔謾竊桃，安期苦嘗棗。
願言西風時，眠食常健好。
壽胡興元三首·其一
作者：吳泳
朝代：宋

幾代貞元會，還生忠簡孫。
清風拔薤本，愛日護葵根。
疋馬馳周道，分公翰蜀門。
保安橋上路，手滌瘴雲昏。
壽胡興元三首·其三
作者：吳泳
朝代：宋

耿耿三秋別，悠悠四月餘。
菊潭聞上壽，梅驛急馳書。
簇蘤紅成陣，駢筵翠曳裾。
封侯平四十，前路儘寬舒。
壽胡興元三首·其二
作者：吳泳
朝代：宋

皂蓋開藩日，黄河洗甲時。
柳陰承羽葆，花氣撲旌麾。
兵悍須柔止，民碞莫勝之。
麥頭如得雪，來歲可休師。
壽范漕·其一
作者：吳泳
朝代：宋

春山蕨方芽，春院桐始華。
暄風蕩紅紫，還似綠幄遮。
老僊坐鹿園，凈眼閲歲華。
會須乘五羊，結佩凌飛霞。
壽范漕·其一
作者：吳泳
朝代：宋

粲粲桐花昨夜風，吹香還到鹿園中。
前生出處黄山谷，後代風流范蜀公。
灑落一襟涵霽月，精神滿面貫晴虹。
直須整頓坤維了，歸侍祥雲一朶紅。
壽范漕·其三
作者：吳泳
朝代：宋

伏波老子縛長虬，典護蘭闈更兩秋。
學問只從苗脈看，辭章不嚮語言求。
俱稱脚跡門生好，無復顔行執事羞。
夾袋中間富人物，更須爲國貢琳球。
壽范漕·其三
作者：吳泳
朝代：宋

入窗月疎疎，滿坐春盎盎。
事機儘盤錯，收入經濟藏。
魚方在沸鼎，獨以袽沃漲。
靜言平寇功，當置裴李上。
壽范漕·其二
作者：吳泳
朝代：宋

自從繡紱解麒麟，一片忠誠只爲民。
涪水竹枝秋送客，漢嘉火樹夜迎神。
玄蜂赤螘三垂靜，白黍黄雞萬井春。
儘使蜀人翻覆看，皇華禮樂只如新。
壽范漕·其二
作者：吳泳
朝代：宋

豫章富人物，山谷人中豪。
雖從老坡來，頗服舂陵高。
泰和善鼓琴，涪水不擬騷。
安知百世士，於此還一遭。
壽范漕·其五
作者：吳泳
朝代：宋

方朔謾竊桃，安期苦嘗棗。
世間長生訣，自致元有道。
碩果終是香，靈根不曾老。
作詩頌僖公，俾爾彌壽考。
壽范漕·其四
作者：吳泳
朝代：宋

福星一點夜堂深，藻泮花泉共照臨。
歌詠春風曾點瑟，體當生意宓君琴。
喬松已作參天色，寸草猶持報主心。
但翼斯文扶壽脈，年年一穗爇犀沉。
壽范漕·其四
作者：吳泳
朝代：宋

鷹鸇好彈擊，自謂居使之。
鳳凰不鷙搏，羣狡亦莫欺。
但使德意多，何用風采爲。
西臺十六州，人自春熙熙。
壽范潔齋·其一
作者：吳泳
朝代：宋

合下金相氣質渾，更參諸老徧宗門。
箕山再得顔回婿，榮國還生孔子孫。
學問不趨岐路徑，文章祇好古罍尊。
至今尚得詩書力，一氣清明中夜存。
壽范潔齋·其三
作者：吳泳
朝代：宋

瀘水風濤七載還，今年贏得在家山。
臨流領客清溪上，滴露抄書翠竹間。
晚計作堂應未晚，閒居成賦恐難閒。
雲昏八表邊烽息，須得伊人護玉關。
壽范潔齋·其二
作者：吳泳
朝代：宋

青袍朝士走紅塵，公獨紉蘭結佩紳。
不事王侯嫌炙手，豈除御史更呈身。
寒花秋後看名節，喬木霜中見本真。
吾道天寬連地大，羊溝那得繫麒麟。
壽范潔齋·其四
作者：吳泳
朝代：宋

憶昨薰風會面時，猶龍老子亶沖夷。
忠文晚節三年過，上相生辰十日遲。
內景兩篇時點檢，中庸一卷曉行持。
朝來泮水鴞音好，目注西山擬壽時。
壽范潔齋二首·其一
作者：吳泳
朝代：宋

明河耿高樹，素月流澄瀛。
嫋嫋來金風，秋意浩以盈。
美人自西方，鍾此一氣清。
如潭貯皎潔，如室生虛靈。
姱節麗有暉，高情澹無營。
昔含雞舌香，曾以鳳咮鳴。
不登金張館，嘗抱箕濮情。
倏焉冰山銷，揭若黄道明。
衆星已牢落，太白猶光熒。
英風自骨鯁，心事元夷平。
會須朝紫皇，提筆福蒼生。
壽范潔齋二首·其二
作者：吳泳
朝代：宋

玉山一何高，堂與青雲齊。
上連寶臺峻，下瞰金璧低。
中有二老僊，駕鶴俱不歸。
苔封箕山碣，霧濕太史題。
豈期芸省郎，再析侯藩珪。
芳猷紹前印，英氣截雲霓。
理亂如理繩，牧民如牧羝。
燕開登南樓，就以雲作梯。
喜年玩秋稼，撫物觀春荑。
不貪老氏寶，不秘莊生倪。
至仁彌爾性，壽齒今復齯。
壽范翁
作者：吳泳
朝代：宋

辛夷如雪芳事闌，飛絮卷地春風酣。
連陂和雲割青麥，隔塢趁日繰紅蠶。
今年夏氣清較早，雨後西山翠如掃。
女兒負笈男带鋤，誇說皇華使家好。
使家天上一角麟，手握雨露呵星辰。
綠林無風草木靜，紫塞有備煙塵靖。
鹿園鎮日長徙倚，心事如平一池水。
蓀蘭不惜手種植，蕭艾依前力鋤薙。
槐龍影轉花又黄，造化乃爲諸生忙。
春闈法細靡罅縫，選吏親校如秤量。
老僊自是文盟主，曾抱長蛟著繁露。
好將鼻祖三昧法，直嚮金華講經去。
有香不炷旃林香，有酒不酌瑶池觴。
願公歲歲常壽考，賸寄詩筒祝難老。
壽鄒都大
作者：吳泳
朝代：宋

大儀斡四運，環轉當初陽。
天根起自復，氣踵生以黄。
卓然五陰中，標示君子祥。
芳芸豈不馥，碩果終自香。
有開南國彥，氣稟惟純剛。
况逢子之半，弧矢射四方。
浩然祖鄒人，清介如道鄉。
源流義理熟，滋養苗脈長。
自登蜀道來，玉節明於霜。
潢池有佩犢，紫邏無羝羊。
星回參井間，草木爛以光。
種善如種禾，去惡如去稂。
只從一念中，坰野皆斯臧。
玉𥹋不用餐，石髓不用嘗。
台背而兒齒，好德自爾康。
笑渠役役者，日景以線量。
壽鄒都大·其一
作者：吳泳
朝代：宋

石虹繚繞氣如雲，中有胎僊字卯神。
大宅寬平春滿面，一條瑩徹玉爲人。
細看火後交梨熟，不及霜中碩果新。
六十二年無一事，堯夫端的是前身。
壽鄒都大·其三
作者：吳泳
朝代：宋

梅花又是隔年看，節節光明雪照山。
赤螘玄蜂邊徼外，黄雞白黍野田間。
鵠頭久已書丹版，燕額仍須護玉關。
獨有檀沈烟一穟，明年還遶屬車斑。
壽鄒都大·其二
作者：吳泳
朝代：宋

易言來復甚昭昭，須識陰陽動靜交。
乾德衆賢當首畫，建炎諸老得中爻。
水波已動龍難蟄，時運方清鳳合巢。
會得生生無盡意，不須詹尹揲瓊茅。
壽鄒都大·其四
作者：吳泳
朝代：宋

嶰竹吹香子氣分，蒼蒼有意瑞斯文。
已從嵩嶽生申伯，復嚮西山壽卯君。
鮐背自宜當職任，虎頭曾已策功勳。
壺中日月春長在，且試犀沈一瓣薰。
壽魏鶴山·其一
作者：吳泳
朝代：宋

人生瀛海內，中氣胚腪之。
真元會清淑，間代儲英奇。
扶摇六月息，濯羽於咸池。
冰壺貯虛明，璧玉含清輝。
阿閣引鳳巢，小山結桂枝。
肯遺金門步，乞取青藜歸。
要福不椒醑，延年不瓊糜。
至仁彌爾性，純嘏無窮期。
壽魏鶴山·其二
作者：吳泳
朝代：宋

濂溪雅愛蓮，程子樂觀魚。
生機不停息，天理原平鋪。
美人湖上來，挹繡天東隅。
清氣蕩喧濁，德風振纖枯。
人酣鶑花國，雨滿菜豆區。
肯縻爾好爵，而奪渠貞符。
鷹鸇好彈擊，乃謂鸞鳳疎。
願言崇明德，永作國璠璵。
天馬引
作者：吳泳
朝代：宋

隴西之野龍駒驤，追風脇月坤爲裳。
竚雲亭亭廣顙直，夾鏡炯炯雙瞳光。
飯以玉山禾，飲以瑶池漿。
自成骨格異赭白，活出神采遺玄黄。
三千牝，十二閑，俛視但覺皮毛凡。
飲江曾濡六轡濕，致遠又逐雙旌揚。
牧則在坰野，貢則歸天潢。
寫圖仍上穆天子，跛蹩但笑羣觝羊。
夫遠征
作者：吳泳
朝代：宋

采蘩浴春蠶，夫婿今遠離。
貧無金釵別，愁有玉筯垂。
朝同火伴去，莫獨衾裯隨。
百夫十夫長，千里萬里期。
去期日已遠，征郎不顧返。
生理日就貧，歲年亦云晚。
雖有乳下男，不能充夫丁。
昨日府帖下，籍已書其名。
官軍獨備北，頗恤東西民。
勿言征錢輕，抽徵將到人。
安西馬
作者：吳泳
朝代：宋

月脇霜飛鏡夾瞳，龍媒掃盡朔庭空。
沙丘尚有真驪牡，端自方臯一顧中。
客中和程丞相雪
作者：吳泳
朝代：宋

蕭蕭客歲澹如家，耿耿青燈凍不花。
窗外曉添梅意韻，田間春透麥精華。
書來頗復懷歸雁，杯散何繇覓畫蛇。
明日雪晴鄉社去，辛盤隨俗點春茶。
宣城勸農
作者：吳泳
朝代：宋

一分東作五分春，相汝耕夫更在勤。
七月詩成種田法，庶人章作勸農文。
祈蠶必使蠶如甕，卜稼須觀稼似雲。
老守別無新治行，只將豐歲答吾君。
宣城宴六縣宰
作者：吳泳
朝代：宋

本是詞林翰墨臣，詔書特遣牧宣城。
使君只辦平平政，令尹無要赫赫名。
獄苟得情須近恕，財如足用莫求贏。
荻花風起江防急，秋閲應令弩手精。
宣城鹿鳴宴
作者：吳泳
朝代：宋

儒臣簪筆典州麾，重爲江山緝舊儀。
宴序古來元有禮，鹿鳴廢後更無詩。
科名到手還須耐，文字當場莫好奇。
更盡工歌笙一曲，明年春灑上林枝。
寄題蔣灣效堯夫體
作者：吳泳
朝代：宋

剛把西湖賣與鄰，卜園新得蔣灣春。
半荒亭樹景偏老，欲壓溪橋花更真。
漫賦莫教詩過好，淺斟時要酒輕醇。
若能會得閒中趣，便是羲皇向上人。
寒食
作者：吳泳
朝代：宋

芳樹啼鶑絮亂飛，疾風吹雨送愁歸。
梨花落莫還鄉夢，麥粥凄凉展墓儀。
倦客忍聽谿上曲，游人猶習水邊嬉。
西瞻太白家何在，擬托征鴻寄我衣。
小雪
作者：吳泳
朝代：宋

卧病連三月，起來幾半人。
腕柔妨草聖，目眩隔花神。
頹魄豈常望，殘芳不再晨。
徘徊盼庭樹，猶喜小陽春。
張仁溥寄游滄浪詩用韻一首非爲滄浪作也
作者：吳泳
朝代：宋

卉木萋萋二月寒，杏垂紅雨涕浪浪。
無司花女太幽絕，有索酒郎多醉狂。
弄影莫陪張子野，斷腸空憶賀橫塘。
春來亦欲尋詩社，却怕詩工與道妨。
徑山留贈無準
作者：吳泳
朝代：宋

十載京華少得閒，茲游渾似夢中山。
僧行古道元無徑，雲掩重扉更不關。
夜語濃時花簇簇，禪機漏處月灣灣。
東坡妙喜無人識，往往神遊在世間。
挽李寺丞
作者：吳泳
朝代：宋

世人談利析錙銖，汲義如君此道孤。
無地起樓憐寇老，有園和契遺堯夫。
西山別後常懷子，東國歸來已棄予。
自昔祖風高挂劍，愧無佳語潤黄壚。
挽李寺丞
作者：吳泳
朝代：宋

文獻中原舊，箕裘戶部清。
官終一麾守，事歷五廷評。
掛壁琴無譜，傳家硯有名。
東風吹畫翣，溪上若爲情。
挽李郎中·其一
作者：吳泳
朝代：宋

少日聲名偉，中年學問腴。
氣緣經事老，形爲愛民癯。
吭引朝陽鳳，魂驚古冢狐。
遺忠攄不盡，英爽射匡廬。
挽李郎中·其二
作者：吳泳
朝代：宋

河洛輟微響，朱張傳古心。
世隨人影落，君嚮路頭尋。
蔓草侵山徑，柔荑死樹林。
良朋更能幾，百感集孤斟。
挽游監簿·其一
作者：吳泳
朝代：宋

好漢三巴傑，危言九陛忠。
王前留孟子，國爾念周公。
日馭龍堆出，天昏虎踞雄。
收聲諸老盡，銘有後谿翁。
挽游監簿·其二
作者：吳泳
朝代：宋

昔上金泉去，翁方玉局閒。
橘中春響雹，壺裏曉行山。
迂叟空扶杖，坡仙不賜環。
每思生處所，壯淚爲公潸。
挽王夫人
作者：吳泳
朝代：宋

婉娩嫺詩畫，僮僮被典章。
有齊先祭潔，薄澣展衣香。
唁衛心雖切，傷周義不忘。
勉哉君子正，彤管尚遺芳。
挽羅宗卿
作者：吳泳
朝代：宋

曉月璿源澹，春風璧水香。
一條冰透骨，五色鳳鳴崗。
翳彼菟裘老，傷哉寶鑑亡。
囊封尚生意，今與日爭光。
挽貴平大夫
作者：吳泳
朝代：宋

介介汝谿叟，青衫三十年。
澹如彭澤柳，廉過石門泉。
漫仕曾無意，遺文竟有傳。
浮山讀書處，定跨玉蜍仙。
挽鄭夫人
作者：吳泳
朝代：宋

淑行繇真履，慈根自夙知。
性情詩調適，內外禮維持。
春閤青蘋亂，秋原白木悲。
只今哀窈窕，手線授衣時。
挽鄭文昌
作者：吳泳
朝代：宋

何代無豪傑，惟公氣獨剛。
束身同絞紟，遺訓闢緇黄。
定力老逾壯，英魂凜不忘。
蜀名省科調，猶說鄭文昌。
挽雍處士
作者：吳泳
朝代：宋

折柳詩名遠，滋蘭德本深。
撻禽能起孝，訓鯉只平心。
半夜酒星落，千山薤露吟。
芭蕉溪上水，嗚咽不堪斟。
挽青陽俞夫人
作者：吳泳
朝代：宋

彼美宜家室，之媛友瑟琴。
漆園歌未歇，澧浦珮還沉。
懿範貽彤管，佳銘得藁砧。
卧龍山下路，風雨亂愁心。
摸魚兒
作者：吳泳
朝代：宋

倚南牆、幾回凝佇。綠筠冉冉如故。帝城景色緣何事，一半花枝風雨。收聽取。這氣象精神，則要人來做。當留客處。且遇酒高歌，逢場戲劇，莫作皺眉事。那個是，紫佩飛霞仙侶。駸駸雲步如許。清閒笑我如鷗鷺。不肯對松覓句。萍散聚。又明月、還尋錦裡煙霞路。浮名自誤。待好好歸來，攜筒載酒，同訪子云去。
摸魚兒
作者：吳泳
朝代：宋

甚一般、化工模子。鑄成一個拙底。生來不向春頭上，卻跨暮春婪尾。驀省記。早冉冉花陰，НН循除水。雖然恁地。但笑詠春風，閒推鳴瑟，別自有真意。從前看，三十七年都未。醉生聲利場裡。浮雲破處窗涵月，喚得自家醒起。別料理。那玉燕石麟，不當真符瑞。徹頭地位。也須是長年，聞些好語，作個標月指。
擬古三章留別果山同官·其一
作者：吳泳
朝代：宋

邊馬思北依，晨風思北飛。
役役會有還，之子胡不歸。
欲歸又北征，適與風馬期。
憂端來無方，人則莫之知。
不傷道里遠，所惜光景移。
肯以蘭桂心，化作秋草萎。
行道各努力，吾亦從此辭。
擬古三章留別果山同官·其三
作者：吳泳
朝代：宋

同門二三友，星弁嘗蟬聯。
一日兩會面，三日一共筵。
花時棋聲裏，雨夜詩籌前。
斗酒相爲娛，餘歡則陶然。
永言懷及茲，餘愁浩如山。
未別已足惜，別後誰慰顔。
陸揚未可俟，寄聲斷鴻邊。
擬古三章留別果山同官·其二
作者：吳泳
朝代：宋

巴之水泠泠，青山復成圍。
含暉排戶來，頗若有所思。
謂雲爲無心，終日長不飛。
謂草非有情，盍爲乎忘歸。
凡物各有繫，余豈縻於斯。
俯川觀魚泳，仰空看鵬垂。
一笑有會心，釣弋何所施。
擬湖邊採蓮婦
作者：吳泳
朝代：宋

短裙纈蕖衣製荷，採蓮女兒凭船歌。
歌酣弭棹解塵襪，微步演迤凌寒波。
薄言采采湖之沚，買鏡無錢賤生理。
遥知浪水不可照，只仗清流作知己。
蓀爲橈，桂爲棹，脈脈環湖翠煙草。
急歸掩關中夜思，欲致美人伊有道。
擬西北有高樓
作者：吳泳
朝代：宋

高樓何岧嶤，一柱西北隅。
橫當子午道，峻直參井墟。
曲瓊卷飛霞，儼儼僊人居。
上通三重階，下蔭十二衢。
傍樓玉簫女，織翠紛華裾。
僊人顧之笑，授以青琅書。
遡言欲從之，媒拙而理疎。
丹梯目成久，須憑大垂手。
新江行壽張憲亨泉
作者：吳泳
朝代：宋

君不見堯時伯禹作司空，應龍尾畫江道通。
又不見秦時李冰作太守，犀牛厭勝水晶走。
蜀江開鑿四萬八千載，二后英靈儼如在。
雖然陵谷有變遷，水嚮東流不曾改。
西岷山，南溷崖，神營化造如劃開。
蜀人好怪漫弗省，龍豈能智犀豈能禳菑。
年來江塞崖据險，水束三川激如箭。
陽侯吸哦佛不靈，黑蠣磨牙蚖吐焰。
五月尾，六月頭，瓜蔓水退，礬山水流。
中間青沫最湍駛，風雨瞬息能湛舟。
鮫人淵客弗敢睨，而况商婦能無愁。
懷哉古人智如此，胡不鏟盡白險直使平如洲。
使家河源來，弭節青衣國。
橫槎展拓萬里天，力浚江南障江北。
百夫荷鍤，千夫荷鋤，號召海若同鑿疏。
經營不越四弦望，白練剪出澄江圖。
輕軺晨興亦勞苦，繡爛衣明濕煙雨。
不惟佛灘之耻可湔雪，名與離堆傳之萬萬古。
乃知天地間，靡事不可爲。
若鳥獸草木，驅虎豹象犀。
藏冰肦冰凌人掌，出火內火烜氏司。
吾身代天事，到手那得辭。
决川道海亦常理，竈門老婢不慣駭且疑。
好將新江水，都爲一洗之。
浮雲空，寶鑑浄，公之壽兮，如江之永。
不妨桂棹木蘭船，陶寫流光入觴詠。
花泉有客空抱絃，曾拊三疊逢胎僊，寄詩孤雲斷鴻邊。
春寒病痞痛用古砭法以磚熨之忽一夕帳煙塞滿火自下炎上焚衣被之半有感賦之
作者：吳泳
朝代：宋

怕寒不暇解衣眠，偪塞蒸成帳頂煙。
學士磚頭因火灼，尚書履下透衾然。
洞存玉性真剛漢，焚却禪身笑浪僊。
收歛道心中夜坐，室虛窗白月如弦。
果山春郊即事七首·其一
作者：吳泳
朝代：宋

晴嵐撲撲染人衣，龢意溶溶接岸陲。
春事平鋪都放着，不應祇認小桃枝。
果山春郊即事七首·其七
作者：吳泳
朝代：宋

酒燈棋雨憶昏黄，那得佳朋話此腸。
豪氣已隨煙柳折，未能除得作詩狂。
果山春郊即事七首·其三
作者：吳泳
朝代：宋

野寺藏春不一奇，靜機還有動機隨。
幽尋往往行終日，未信東風屬酒旗。
果山春郊即事七首·其二
作者：吳泳
朝代：宋

梅事怱怱半雨殘，李粧羞澀尚春寒。
人情只道花時好，花未開時正耐看。
果山春郊即事七首·其五
作者：吳泳
朝代：宋

簷花夜落曉還晴，應爲農祥一展顰。
慙愧青裙南畝婦，犁頭能得幾多春。
果山春郊即事七首·其六
作者：吳泳
朝代：宋

官事無窮類海潮，寸腸忍使自煎炮。
橐駝種樹安心法，且併閒功子細抄。
果山春郊即事七首·其四
作者：吳泳
朝代：宋

花含別墅無邊思，水放長渠自在流。
別是一般閒富貴，田家那肯讓公侯。
柳梢青
作者：吳泳
朝代：宋

元九不回，胡三不問，花說與誰。賴得東皇，調停春住，句管花飛。庭前密打紅圍。想孫子、兵來出奇。似恁丰神，誰人剛道，色比明妃。
桂
作者：吳泳
朝代：宋

南之山叢叢，桂樹生也直。
朱華自成林，不雜衆芳植。
上有青鸞棲，因之爲羽翼。
移根上林苑，零露滋曉色。
豈不罹凝寒，高標竦孤特。
丹心能自渥，身性不加飾。
所以離騷詞，嘉其秉炎德。
相觀穹壤間，人統形氣識。
陽根爲剛明，陰質爲闇塞。
靈均莫能招，聊與花辯惑。
桂
作者：吳泳
朝代：宋

團團玉葉振天芳，清澈瓊樓午夜光。
元是小山分種去，移來西蜀作甘棠。
梁父吟
作者：吳泳
朝代：宋

梁父吟，維山高高維水深。
白石爛兮飯牛曲，滄浪清兮鼓枻音。
艾薪豈不賢，反被妻子瘖。
投筆豈不壯，交友不諒心。
用則宗彜在東序，不用土缶埋汾陰。
梁父吟，問梁父，青史功名在何處。
長須旨酒置高堂，莫使青葵委零露。
臨風惝恍歌一曲，鳳舞鸞翔應簫玉。
永嘉勸農歸舟中
作者：吳泳
朝代：宋

使君每愛讀豳詩，稼事艱難亦粗知。
水凍未聞秧布野，年饑且喜麥生岐。
坐間白叟真堪貴，眼底朱衣總是癡。
趁刺畫船呼客語，春風已滿勸農旗。
永嘉鹿鳴宴
作者：吳泳
朝代：宋

人間富貴易浮沈，只有斯文無古今。
義理工夫元坦易，聖賢言語不艱深。
莫隨近世諸儒轍，要識開山一祖心。
待得了他科舉債，梅花月下聽瑶琴。
沔州和李長孺
作者：吳泳
朝代：宋

朔風吹雨濕征衣，卿月西昇伴紫微。
出塞未經榆眼白，宿師先喜麥頭肥。
寶刀尚可屠龍去，錦字何緣寄鴈歸。
猶學騷人工索句，品題香草詠菲菲。
洞仙歌
作者：吳泳
朝代：宋

翠柔香嫩，乍春風庭院。換卻幽人讀書眼。淡鵝黃嫋嫋，玉破梢頭，鶯未囀，綠皺池波尚淺。王孫才別後，長負芳時，碧草萋萋繡裀軟。海棠桃花雨，紅溼青衫，春心蕩，不省花飛減半。待持酒高堂、勸東皇，且愛惜芳菲，留春借暖。
洞庭春色·沁園春
作者：吳泳
朝代：宋

蘭切膏凝，柳溝燧落，光景乍新。正石壇人靜，風清綺陌，朱筵燈鬧，雨壓香塵。不似潘郎花作縣，且管勾江山當主人。看承處，有簾犀透月，蠟鳳燒雲。裴回五花泉上，問誰解攻打愁城。算人生行樂，不須富貴，官居遊適，必就高明。山寺歸來簪花笑，笑老去猶能強作春。無限事，願長開醉眼，飽看昇平。
洞庭春色·沁園春
作者：吳泳
朝代：宋

金柝聲中，鐵衣影裡，仍舊上元。況銀花嚲鬢，看承春色，蠟珠照坐，暖熟豐年。寶月分明無缺玷，須洗盡黃雲別看天。無限意，且平開蓮浦，小作桃源。燈花夜來有喜，捷書便馳至軍前。響樂棚高處，何妨頌聖，體筵側傍，仍與中賢。不會山人行樂意，道剛把風花作事權。言不盡，倩梅吹漢曲，鶯答虞弦。
洪都病中口占
作者：吳泳
朝代：宋

去年輿疾上洪州，百感嬰懷又怕秋。
病體不因衰後覺，宦情誰向死前休。
乞身已晚荒三徑，葬子無期負一丘。
造物儻從心所欲，樂天知命更何求。
洪都病中夢與太白同登峨嵋亭有賦
作者：吳泳
朝代：宋

翠浮天宇兩眉修，不著塵寰半點愁。
錦袍仙人去不返，乘月忽作斯亭遊。
月懸水底不受捉，牛渚磯翻酒星落。
氣湧如山白浪掀，聲悲動地終風作。
我思弔古登翠微，點檢舊題無白詩。
生平白眼睨力士，焉肯嫵媚歌峨嵋。
楊林渡頭采石口，一處風寒幾兵守。
寄語中流把柁翁，莫使江山落人手。
清曉踏雪送季武博
作者：吳泳
朝代：宋

送客陵陽第一峰，臨分莫遏順帆風。
人行水驛梅花外，詩在昭亭雪界中。
破屋但留黄蘗老，高風難覓紫芝翁。
筍輿訪別驚回首，無數寒鴉點碧空。
湖亭酌王史君紀事并呈看花諸君子
作者：吳泳
朝代：宋

紅雨斑斑點嫩苔，朱輪軋軋碾輕埃。
園公不作橘中隠，康節肯從花外來。
鶑囀樹林添道韻，鷗分江色獻詩材。
籃輿便載春歸去，誰管酴醿芍藥開。
滿江紅
作者：吳泳
朝代：宋

元帥籌邊，誰肯辦、向前一著。大丞相、孫兒挺偉，素閒兵略。楊柳依依煙在眼，檀車嘽嘽春浮腳。更何妨、二十五長亭，橫冰槊。登劍棧，懷關洛。機易去，愁難割。豈而今全是，從前都錯。鹿走未知真局面，獸窮漸近空籬落。早經營、勳業復歸來，江頭酌。
滿江紅
作者：吳泳
朝代：宋

手摘桐花，悵還是、春風婪尾。按錦瑟、一弦一柱，又添一歲。紫馬西來疑是夢，朱衣雙引渾如醉。較香山、七十欠三年，吾衰矣。紅袖卻，青尊止。檀板住，瓊杯廢。淡香凝一室，自觀生意。事業不堪霜滿鏡，文章底用花如綺。笑江濱、遊女尚高歌，滕王記。
滿江紅
作者：吳泳
朝代：宋

風約湖船，微擺撼、水光山色。縱夾岸、秋芳冷淡，亦隨風拆。荷芰尚堪騷客制，蘭苕猶許詩人摘。最關情、疏雨畫橋西，宜探索。蓬島上，神仙宅。蒼玉佩，青城客。把從前文字，委諸河伯。涵浸胸中今古藏。編排掌上乾坤策。卻仍攜、新草阜陵書，歸山澤。
漁家傲
作者：吳泳
朝代：宋

翠隱紅藏春尚薄。百花頭上梅先覺。清曉寒城聞畫角。雲一握。鴉翻詔墨天邊落。碧眼稜稜言諤諤。諫書猶自留黃閣。世事翻騰誰認錯。休話著。綠尊且舉鸕鷀杓。
漢中行
作者：吳泳
朝代：宋

漢中在昔稱梁州，地腴壤沃人煙稠。
稻畦連陂翠相屬，花樹遶屋香不收。
年年二月春風尾，戶戶澆花壓醪子。
長裙闊袖低蓋頭，首飾金翹競奢侈。
自從鐵騎落武休，勝事掃迹隨江流。
道傍人荒鳥滅沒，獨有梨花伴寒食。
君不見當年劫火然，携老扶幼奔南山。
又不見拗項橋邊事，七八千兵同日死。
死則義魄猶有歸，存則偷生漫如此。
三人共，一椀燈，通夜紡績衣鬅鬙。
八口同，半間屋，煮𥻰椎冰常不足。
家糧一石五券錢，一半入口一半官。
男擔軍裝出邊去，女荷畚鍤填濠還。
官知民貧當愛惜，兵者衛民貧不恤。
且如今年春，又經征戰苦。
風塵未動力已罷，殆以饑羊飼豺虎。
梁山奕奕水湯湯，知他見幾玉節郎。
昨日漢川過，香氣夾道花成行。
還撾青鼉鼓，復擁白鵲旗，帳犀殿後車懸鴟。
營中聞之暖挾纊，盡道節制吾父師。
東軍本皆孝順兒，好在良牧綏牧之。
太清魚不蕃，太緩琴不理。
師中有吉當自求，度外無功更誰喜。
秋風淅淅吹芙蓉，山童喚我歌漢中。
中欲歌兮可奈何，爲語前途胡秘閣，莫使兵貧復如昨。
牛心寺
作者：吳泳
朝代：宋

青蓮兩兩照山開，道是金僊手自栽。
人與金牛俱不見，更從何處覓心來。
獸之窮
作者：吳泳
朝代：宋

獸之窮，逼我牆，韓盧走兔無窟藏。
江麋假息尚撲朔，穴鼠無技猶張皇。
我𩚵豈不甘，我纓豈不長。
貍步張侯虎爲落，𤜵未及獻弓先亡。
獸之窮，莫抵當，澤虞不戒專諸忙。
春蒐猶禁塞榆白，秋戰不耐涇水黄。
昔聞養鷹志在逐，無使飽食棲平岡。
玉川茶
作者：吳泳
朝代：宋

一旗初試蜀山春，團銙誰論蔡與丁。
更出苦言澆諫味，世間醉夢合俱醒。
王巽堂三十年不到湖亭丙戌春再來非舊矣用前韻以俟後遊
作者：吳泳
朝代：宋

庭院深深鎖綠苔，掃花無帚半塵埃。
紅霞滿樹劉郎去，青子垂枝杜牧來。
乍可放閒寬酒地，不能隨俗貯香材。
醉翁自有山間樂，更取林霏手斫開。
琵琶
作者：吳泳
朝代：宋

錦調巴音祇四絃，倚門空抱向誰憐。
主人一自知音後，傳入王孫綺玳筵。
瑞麥歌
作者：吳泳
朝代：宋

爰采麥矣岷之陽，麥秀蘄兮登我場。
岐岐而生自天産，兩兩而並維星祥。
我行其野逢酇長，酇長忻然持穗往。
自言此穗實秀時，六稻俱垂惟麥仰。
晉之四穟唐六岐，雖有其物無其時。
我君聖武綏萬邦，我侯駿德爲藩維。
君臣堯舜禹，十風五日雨。
干戈偃息將兆和，拍手齊唱崆峒歌。
用晦翁十梅詩韻酬張伯脩孫子直·其一
作者：吳泳
朝代：宋

幽人履貞吉，采藻南澗濱。
所采一物微，所思萬物春。
用晦翁十梅詩韻酬張伯脩孫子直·其一〇
作者：吳泳
朝代：宋

爲花能工詩，不如賦拙賦。
珍重舂陵翁，能尋所樂處。
用晦翁十梅詩韻酬張伯脩孫子直·其七
作者：吳泳
朝代：宋

聖涯浩無邊，人乃揭其淺。
安知舍瑟中，道味益深遠。
用晦翁十梅詩韻酬張伯脩孫子直·其三
作者：吳泳
朝代：宋

椒榝充佩幃，孤芳處幽絕。
當年老虬枝，豈爲風雨折。
用晦翁十梅詩韻酬張伯脩孫子直·其九
作者：吳泳
朝代：宋

書消燕日長，棋遣花院寂。
何羨山中人，餐霞拾橡實。
用晦翁十梅詩韻酬張伯脩孫子直·其二
作者：吳泳
朝代：宋

柳絲不禁梳，桃毳不耐雪。
梅殘剪春綃，永日霏不絕。
用晦翁十梅詩韻酬張伯脩孫子直·其五
作者：吳泳
朝代：宋

看花須看神，折花莫折殘。
但使花骨清，豈畏花地寒。
用晦翁十梅詩韻酬張伯脩孫子直·其八
作者：吳泳
朝代：宋

浮名鏡邊塵，驕氣爐上雪。
年來如木鷄，我肱已三折。
用晦翁十梅詩韻酬張伯脩孫子直·其六
作者：吳泳
朝代：宋

老瓦莫厭粗，奚童莫嫌小。
及時不爲樂，頃刻芳事了。
用晦翁十梅詩韻酬張伯脩孫子直·其四
作者：吳泳
朝代：宋

最後黄香根，纖裳粲黄裏。
能以色事人，空博一時喜。
用葵軒送定叟平時兄弟間首句送季永弟赴省
作者：吳泳
朝代：宋

平時兄弟間，如友相箴規。
每於和順中，切切而偲偲。
筆硯三十年，風雨無停披。
草衣而糲食，穴坯而敗帷。
子文實勝僕，而我先子飛。
子不以脫穫，便廢鋤與犁。
有文績如絲，有鋒利如錐。
拓開大規橅，不作小榦枝。
果然昇春官，粗愜心所期。
對床味可永，今又征行西。
此別固不惜，豈無深長思。
庭萱日就蕪，門戶一線微。
子若不努力，誰與相扶持。
文章但平易，毋以驕出之。
共登青雲程，了此一段奇。
却歸坐北窗，脫去名利羈。
於皇太極藴，力與求真知。
用韻謝帥機惠春盤
作者：吳泳
朝代：宋

梅柳陰中漫寄家，閒如翠鴇立晴沙。
癭藤罇內抄松子，行玉槃中揀蕨芽。
猶有鄉風餐白啖，更無春夢草黄麻。
郊行莫待芳菲月，花未開時好看花。
病中宿白水
作者：吳泳
朝代：宋

觸熱山行陡頓餘，急携拄杖息禪居。
老僧不惜山中寶，持出銀函貝葉書。
病中有懷
作者：吳泳
朝代：宋

二年多病少佳懷，酒落杯中見影猜。
青女降霜溪屋冷，白姑記日命宮災。
柳州解祟祟頻作，孫子逐痁痁轉來。
就使新春年運吉，鈍庚難撥馬頭開。
登羅浮山·其一
作者：吳泳
朝代：宋

要閒終是不曾閒，猛歇當頭名利關。
揩洗一雙清浄眼，稻花雨裏看浮山。
登羅浮山·其三
作者：吳泳
朝代：宋

玉蟾奔月竈爐乾，老鶴巢松殿宇寒。
裏面看山山不見，不如只嚮外邊看。
登羅浮山·其二
作者：吳泳
朝代：宋

海山半夜失蓬萊，微带雲根雨脚來。
元是道家清絕境，世間妄指作陽臺。
祁山歌上制帥聞敵退清水縣作
作者：吳泳
朝代：宋

祁山之西當太白，戰士彎弓抱明月。
散燒煙火夜宿兵，遥見狼頭一星滅。
明朝探騎前來報，爲言敵死秦川道。
牌使前呼大隊回，鵝車砲坐埋青草。
黄河口，清水頭，水聲嗚咽河不流。
軍中遺言更慘酷，靈夏名王亦屠戮。
中間被掠邊丁苦，牧放牛羊食禾黍。
牛羊得食人轉饑，日想南朝拜降去。
朝廷有道督府雄，三關之險風不通。
健兒長鎗及馬腹，壯士勁弩當心胸。
帳犀前把石門隘，遥望紅旗圍盡解。
輿師等第喝銀帛，三將同時賜金带。
凱還吹落桃花風，捷書屢奏甘泉宮。
綸巾蕭然羽扇凈，一字不說平夷功。
離鴻迤邐集中澤，鴉噪山田忙種麥。
七方新堡高插雲，腐鼠何能更相嚇。
書生每夕繙青史，爭戰場中看千古。
狸亡虎滅自有期，天道何嘗厭中土。
夾城雲赤戈劍明，通衢夜白鐘鼓清，更待公歸戮力就太平。
程順子升齋
作者：吳泳
朝代：宋

雨養焦穀芽，清晨勃然興。
風入春筍節，一夕長數層。
地道元敏樹，生意實可徵。
一息不滋長，枯荄莽丘陵。
所以務學者，進德長如登。
禮義所封植，忠和所薰蒸。
湛然清明氣，於此中夜存。
德盛仁既熟，始如日之升。
今人廢下學，乃以高自矜。
譬之凌霄花，霄竟不可凌。
子歸且近思，從下觀上騰。
謙謙以自牧，洞洞如不勝。
舜顔亦人耳，毋謂人鮮能。
端平改元陽月同弟某自南山過龍井山僧饒舌話辯才近事且以某兄弟爲坡潁當有所識因賦
作者：吳泳
朝代：宋

一百年前老辯才，復褰絛带下山來。
松杉溜雨驚龍起，篁竹生風喚鶴回。
戒行浄通林水觀，語言香落寶花臺。
更看坡潁留詩處，月墮山空眼豁開。
羽林郎
作者：吳泳
朝代：宋

漢家官兵名羽林，臂鷹走馬長楸陰。
選填並隸光祿籍，宿衛日費司農金。
遥聞虜騎前犯塞，六部良家人不耐。
黄鬚兒戰鄴下軍，白袍兵劫花門寨。
義軍轉閫無已時，就令虜得名王歸。
封侯起第豢醲賞，仍是漢殿前孤兒。
老將
作者：吳泳
朝代：宋

一從十五長邊城，少見兵戈日太平。
代馬依風都護道，飛鳶熏霧伏波營。
紅雕腊軟君王賜，青兕裘輕子女情。
昨夜點行新部曲，鐵衣偏奏苦寒聲。
至日示諸甥姪
作者：吳泳
朝代：宋

莫風浩蕩忽吹葭，一室陽春病已差。
把酒認爲天一水，見梅題作玉真花。
燕常會族寧隨儉，祭則從先不尚華。
過此肥冬疆事靜，亦呼槃也早還家。
菩薩蠻
作者：吳泳
朝代：宋

鶯花舊恨憑誰雪。也須管句燈時節。黃已上眉峰。小槽初滴紅。好天佳月夕。結佩飛霞客。醒恐不如酲。何妨獨屢更。
華嚴寺
作者：吳泳
朝代：宋

纔上華嚴第一山，倚天雙闕不曾關。
白花紫柏漫山路，猶覺桃源在世間。
蠟梅
作者：吳泳
朝代：宋

若得西湖處士疑，如何顔色到鵝兒。
清香全與江梅似，只欠橫斜照水枝。
西湖訪梅
作者：吳泳
朝代：宋

欲休不休歲垂晚，似冷不冷霜復晴。
起撐湖船訪梅去，一點兩點藏林坰。
主林無神花氣薄，樹影庚庚香漠漠。
誰能細玩復與臨，靜處測破梅花心。
橋西水北弄明月，醥酒獨對青山斟。
自有此山無此客，富有他花無此格。
西湖處士不可招，鴉點孤村暮雲碧。
詠懷
作者：吳泳
朝代：宋

何草秋不枯，何葉秋不黄。
白露以潤之，薿薿含晶光。
幽蘭自華滋，時菊仍菲芳。
粲粲園中葵，亦得晞朝陽。
被恩有如此，後時果何傷。
惟有警夜鶴，庭前獨旁皇。
豈不欲九臯，翅翎莫能長。
湛湛被露斯，幽吟遂成章。
試院和李湛谿韻
作者：吳泳
朝代：宋

呵叱星辰賦遠遊，更提水鏡著中流。
讀書有眼月千里，愛士無方春九州。
論及養生渾是道，時因主試却關愁。
武夷不作逢溪老，亦欲臨風助擊鷗。
謝尊固送茶
作者：吳泳
朝代：宋

閒居早是賓儔寡，有弟山行訪鳥窠。
黄卷漸成迂叟僻，朱顔不似美人酡。
詩因怕事吟偏少，酒爲看花飲輒多。
珍重山園芳茗餉，猶勝鄉國趙家坡。
讀黄子實詩卷
作者：吳泳
朝代：宋

唐人漫自說金華，山谷雲孫自當家。
玄色釀成真一酒，別機織出象生花。
緬懷友義留巫峽，難割閨情下漢嘉。
看徹一編酬未得，夜深窗月凈籠紗。
變歐陽子秋聲
作者：吳泳
朝代：宋

銀河耿高樹，璧月流中庭。
有聲西南來，厥聞浩以盈。
或泠泠爲風，或殷殷如霆。
元戎嘯中軍，猛士赴敵營。
但聞人馬行，弗省金鐵鳴。
天地始氣肅，乾坤亦塵清。
豈有一草木，而不知秋聲。
谿亭春日·其一
作者：吳泳
朝代：宋

不必尋芳出遠郊，八分春盡屬亭臯。
漫波綠皺一溪水，暖日紅蒸千樹桃。
烏遶屋簷呈卦兆，鶴窺庭戶聽離騷。
靜中識得生生意，堂下蘼蕪更不耨。
谿亭春日·其二
作者：吳泳
朝代：宋

春事無邊著語難，得逢佳處輒停驂。
河豚漸美誇梅十，芳草如屏說柳三。
小韻作詩防跌宕，淺杯斟酒怕沉酣。
買山那得青錢在，只欲花間結小菴。
賀新涼·賀新郎
作者：吳泳
朝代：宋

碧嶂青紅路。近重陽、不寒不暖，不風不雨。杜宇花殘銀杏過，猶有秋英未吐。但日對、南山延佇。碧落仙人騎赤鯉，渺風煙、不上瞿塘去。來伴我，宛陵住。西風畫角高堂暮。炙銀燈、疏簾影裡，笑呼兒女。爺作嘉興新太守，囝拜鶚書天府。況哥共、白頭相聚。天分從來鍾至樂，更誰思、野鴨鴛鴦語。提大斗，酌寒露。
賀新涼·賀新郎
作者：吳泳
朝代：宋

額扣龍墀苦。對南宮、春風侍女，掉頭不顧。烽火連營家萬里，漠漠黃沙吹霧。莽關塞、白狼玄兔。如此江山俱破碎，似輸棋、局滿枰無路。彈血淚，迸如雨。輕帆且問夔州戍。俯江流、桑田屢改，陣圖猶故。抱此孤忠長耿耿，痛恨年華不與。但月落、荒洲絕嶼。君與鶴山皆人傑，倘功名、到手還須做。平灩澦，洗石鼓。
賀新郎
作者：吳泳
朝代：宋

一片湖光淨。被遊人、撐船刺破，寶菱花鏡。和靖不來東坡去，欠了騷人逸韻。但翠葆、玉釵橫鬢。碧藕花中人家住，恨幽香、可愛不可近。沙鷺起，晚風進。功名得手真奇雋。黯離懷、長堤翠柳，系愁難盡。世上浮榮一時好，人品百年論定。且牢守、文章密印。秘館詞人能度曲，更不消、檀板標蘇姓。凌浩渺，納光景。
賦半齋送張清卿分教嘉定
作者：吳泳
朝代：宋

斗城將軍半段鎗，漢宮美人半額粧。
碧眼禪僧坐空室，花雨半床雲半窗。
道如大路皆可遵，不間不界難爲人。
卓哉聖人門，猶惜二三子。
冉求只向中道畫，季路僅及升堂止。
窮山必到嵩華顛，窮水必極崑崙源。
若非身心實造詣，未免口耳空啾喧。
子歸試取羣書讀，飽秣吾駒飯吾僕。
却將全體爲渠說，盪出峨眉半輪月。
贈星翁郭若水
作者：吳泳
朝代：宋

月臨南斗退之懼，宮直南箕蘇子憂。
片文隻字不經世，赤口白舌空招尤。
我生之初函二氣，地則五行天五緯。
羅計二宿括半天，太陰一星宅時位。
郭生本是郭璞徒，推步太精言轉迂。
按圖只說萬言錦，經野未辨天官書。
大遊正照參井鄉，蚩尤不歛旗方張。
瞥將巧歷莫推算，爲我占取峨眉太白何時康。
贈鄉僧祖元
作者：吳泳
朝代：宋

挑包不住雁邊峰，萬里來參琰浙翁。
刀割萬緣隨指斷，鏡磨諸漏著身空。
不從貝葉鑽陳跡，只向蒲團下鈍工。
結習依然銷未盡，有時詩語學琴聰。
蹇應叔自宜興寄近詩和馬字韻·其一
作者：吳泳
朝代：宋

仲連本策士，元亮非隠者。
舉世莫知我，懸車息其馬。
艤船陽羨頭，停策計山下。
山水自娛人，無煩絲竹寫。
蹇應叔自宜興寄近詩和馬字韻·其二
作者：吳泳
朝代：宋

吾老百世休，輟書學耕者。
祈年占土牛，喜雪掘玉馬。
海鮝带鹵燒，谿蓴和豉下。
却憶古蠶叢，晤言莫能寫。
送成都添倅李微之分韻得巫字
作者：吳泳
朝代：宋

本住陵陽處士廬，不妨名字落青都。
題輿带閣添新號，抱史還山只故吾。
秀水穩宜眠夏簟，惠泉香可煮秋菰。
勸君莫動騷人曲，椰葉蓪花降女巫。
送新蓬州程倅·其一
作者：吳泳
朝代：宋

美人其猶龍，渴飲金泉水。
水狹又飛去，一息蓬池耳。
是時天氣清，衆綠事盥洗。
遐征溘埃風，長袂躡螭尾。
天階甫一尺，民社猶千里。
還須手帝澤，爲俗洗瘡痏。
餘力裁新詩，或可代封匭。
送新蓬州程倅·其二
作者：吳泳
朝代：宋

宛宛黄柳絲，錐錐雜花垂。
柳解織別愁，花能送春歸。
思君遠行邁，遊子心依依。
有絃不解揮，有鏡不復治。
豈是真不能，持此欲遺誰。
河梁此時曲，淚爲生別滋。
但期如水萍，所寄良不移。
送李伯勇分教閬州
作者：吳泳
朝代：宋

明王不興威鳳衰，直筆無傳老麟死。
春秋大誼炳如日，讀者昏昏視爲史。
濂溪之後伊川程，文字雖少源流真。
抉開寶藏得胡子，一洗紙上千秋塵。
伯兮有勇弗可遏，高閣諸儒祖河洛。
羣玉洞見標月指，衆醉醒聞候風鐸。
當年進書一布衣，能取天上清名歸。
秋澄講幄玉色動，春拂祕館芸香霏。
紅塵不踏東華路，綠綺還携閬風去。
舟行若上離堆山，莫把魯公雄文勁筆埋沒蒼苔間。
送李雁湖大參赴遂寧·其一
作者：吳泳
朝代：宋

拍拍雁湖水，深深歸雁亭。
雁歸三四年，相伴湖水清。
燕私豈不樂，國爾終含情。
龍章倏夜下，驚赴鷗鷺汀。
鴻雁雙翥翰，眷焉乃東征。
載辭龍鵠椒，復問鶑花程。
輶軒騖華轂，高蓋羅翠旌。
康屯豈無學，銷暴不以兵。
蔚藍舊草木，再色新威明。
寄聲受廛者，明府如父兄。
送李雁湖大參赴遂寧·其二
作者：吳泳
朝代：宋

恢恢大儀中，扶立惟三綱。
國風怨以怒，王道蕩無章。
栖栖魯東家，秉筆修天常。
廉陛不亂紀，冠履不易方。
斯今世運頹，禮義維楫亡。
三邊且病痱，羣盜方鴟張。
兵如潰隄螘，民甚赬尾魴。
厲階倘不夷，零露將侵裳。
李侯世柱史，識此治亂防。
揮袂別廣筵，振衣登高岡。
願言茂遠猷，挽河洒天狼。
送梁漕東歸·其一
作者：吳泳
朝代：宋

四年一節蜀山間，父子重來世所艱。
鏡月澄心寒吏膽，條冰濯魄映儒冠。
孤清自古知誰似，遺愛于今愈耐看。
歸去光明贏一着，笑渠袖手直旁觀。
送梁漕東歸·其二
作者：吳泳
朝代：宋

皎皎從來世不容，平平未足與言功。
介言西事何妨謫，洵著權書竟是忠。
祇爲邊民憂自北，卷將吾道載而東。
分明自有天知己，趣檄行看騎火紅。
送楊子達入國學
作者：吳泳
朝代：宋

鸞鳳久束咮，賢關時一鳴。
子今觀上國，志豈爲浮名。
母線絲絲直，爺詩字字情。
別離非所惜，回看錦衣榮。
送毅夫總領淮西
作者：吳泳
朝代：宋

莫沽金陵酒，莫折金城柳。
但觀二十四橋月，夜夜凄凉照淮口。
孤墉不下兵轉饑，河水淺狹紅賊窺。
就今秋高不飲馬，安得會有休兵時。
赤雲燒空秋岸闊，雨少潮低運溝涸。
莫從局外鑒全勝，緊向棋心尋活著。
昨夜歸來聞好語，大兒踏歌小兒舞。
喜言邊敵歸故巢，且省沿邊轉般苦。
邊民之苦自古然，其媼荷鋤翁戍邊。
老翁無力助王國，但願主聖羣公賢。
上卿奉使亦奇事，肯爲邊氓勞撫字。
酒酣拂劍歌皇華，柂樓紅濕汀蓼花。
送洪司令·其一
作者：吳泳
朝代：宋

經年分月伴西清，又佐戎軺勇北征。
下馬必能書檄草，從軍元是擅詩名。
熙豐作俑能無過，元祐操舟却要平。
局面既新棋勢別，消詳專在幕中評。
送洪司令·其二
作者：吳泳
朝代：宋

夏日曾隨別駕歸，朔風還作送公詩。
行軍司馬自文采，祭酒諸生亡崛奇。
國事急忙中着手，邊籌閒暇處開眉。
嘉陵想已波濤落，風雨無忘泊岸時。
送洪司令赴闕
作者：吳泳
朝代：宋

曾記嘉陵共艤舟，江風又是荻花秋。
三年長別不一見，十事欲言還九休。
頫聘交馳淮水濁，行程不定隴雲愁。
鳳鳴已向朝陽去，飛雨殘霞濕柁樓。
送游景仁夔漕分韻得喜字
作者：吳泳
朝代：宋

桐花繁欲垂，柳色澹如洗。
深谷艤行舟，怱怱春莫矣。
廬山蕨已肥，荆渚魚正美。
提携赤藤杖，炊煮白粲米。
佳處有會心，歲月不須紀。
繫船且夷猶，却待荻花水。
江平風浪澄，再與歌至喜。
送范仁叟解褐西歸并簡定叟
作者：吳泳
朝代：宋

子館於予恰九春，臨分更欲問雲津。
良心易放當持敬，精義無窮要汲新。
芻狗科名應是夢，貂蟬宦業竟成塵。
世間公議難磨滅，第一還須作好人。
送長兒槃赴金陵典斛·其一
作者：吳泳
朝代：宋

皤皤六十翁，碌碌三男子。
阿柴冠尚癡，阿㭲晬欲死。
槃也年未彊，早爲貧出仕。
家庭所訓誨，仕亦當念此。
敬則能蒞官，敏則能决事。
事長如嚴師，擇交必端士。
僮亦人子耳，勿以盛氣使。
只效龍伯高，芳名播青史。
送長兒槃赴金陵典斛·其三
作者：吳泳
朝代：宋

仕歷四千石，官聯六尚書。
耕無田二頃，居無宅一區。
余豈不念子，皇皇事田廬。
多藏損其志，厚殖益爾愚。
貧乃好消息，此言誠不迂。
子官視庾氏，俸廩頗有餘。
疎花會結果，小水長通渠。
送長兒槃赴金陵典斛·其二
作者：吳泳
朝代：宋

悲莫悲生離，老至悲轉切。
阿爹領賓送，諸母持酒別。
大婦前致辭，忽忽顔不悅。
歸來眎季女，一夕亦永訣。
人事長如此，有懷向誰說。
淚緣親愛滋，心以憂患折。
去去勿重陳，秦淮對明月。
送長兒槃赴金陵典斛·其五
作者：吳泳
朝代：宋

玄雲拖榆塞，白露塗楓林。
靡靡秋未夕，邊馬已南侵。
子方從軍去，川陸迥且深。
虎兕嗥曠野，猩猱嘯高岑。
獨見金城外，迎人柳陰陰。
主人敬愛客，秉義如斷金。
好將少年行，轉作節婦吟。
送長兒槃赴金陵典斛·其四
作者：吳泳
朝代：宋

援以書戒子，子竟不若翁。
陶以詩責兒，兒只如頑童。
房公豈不智，集此書屏風。
堂基未及搆，手澤俱成空。
乃知貴胄門，美業真難終。
子雖有良質，須用磨琢功。
射御亦是學，不妨隨元戎。
送陳和仲常博倅嘉禾·其一
作者：吳泳
朝代：宋

柳色媚別駕，桐花夾行舟。
慈湖一片心，不上富貴鈎。
撇却雲霧窗，分渠月波樓。
但有月長清，何妨波漫流。
送陳和仲常博倅嘉禾·其三
作者：吳泳
朝代：宋

未及與君別，先歌送君詩。
浙西數年來，風景非昔時。
紅蠶不上箔，青麥空生陂。
六經政之本，無用別出奇。
送陳和仲常博倅嘉禾·其二
作者：吳泳
朝代：宋

俗士騎戶限，癡官摸床脣。
名節與官爵，豈以全畀人。
子方貴良貴，我亦仁景仁。
終始議論間，但保一色醇。
送鮮于帥三首·其一
作者：吳泳
朝代：宋

載錫珪符起伏龍，遄提小隊出南中。
軍容倒海鯨波息，旗采吹雲蚓瘴空。
但倚碩才爲保障，仍開誠意接兵戎。
渡瀘已覺秋風晚，爭看籌邊第一功。
送鮮于帥三首·其三
作者：吳泳
朝代：宋

憶昨行臺再見時，恍兮涪水送將歸。
丰神比舊微加瘦，道力于今轉覺肥。
頼有一燈標日指，曾無寸草報春暉。
孔門獨立成何事，祇舞風雩詠浴沂。
送鮮于帥三首·其二
作者：吳泳
朝代：宋

時事牽連卒未休，三邊烽火又驚秋。
養鷹未得鷹揚力，豢虎終懷虎視憂。
面勢只緣前局誤，肘方合向古人求。
玉關不是無兵守，上策人心要急收。
送鮮于漕·其一
作者：吳泳
朝代：宋

文字微妙訣，到底元平夷。
詞人不能工，變怪生崛奇。
汶上大夫者，得法靈均師。
修辭滋其平，不以怒出之。
白雲自多態，流水長清漪。
作者云已往，知者其爲誰。
九誦的子孫，八鸞行康逵。
天將龢其聲，復見風騷遺。
送鮮于漕·其二
作者：吳泳
朝代：宋

樹德必欲滋，去疾必欲除。
世人亡分明，蒿蘭同一鋤。
鳳兮德之美，誰不相稱譽。
翻韝下霜雲，義蓋非鶻如。
煌煌繡衣彩，炯炯清冰壺。
衣以將直指，冰以勵廉隅。
持此踰二年，相視如一初。
去去登烏府，昏鴉遶林呼。
遊大玲瓏小玲瓏
作者：吳泳
朝代：宋

小玲瓏，大玲瓏，平林突起羣玉峰。
霜鉶剪取碧磈䃬，雷斧鑿破青嵌崆。
自有此山生此石，鬼削天劖更無迹。
泗濱浮出瑞玉磬，周廟橫陳古蒼璧。
蒼官儼冠劍，翠官披琅玕。
好風吹月來，光動九琳軒。
守庵道人形野倨，白領方袍草爲屨。
頗奇二士入洞來，引向高亭最幽處。
他山豈無石，弄假不似真。
平泉馬鹿跡何在，南墅甲乙名灰塵。
說真辯假無時了，山童隔竹敲茶臼。
郫縣春日吟·其一
作者：吳泳
朝代：宋

去年春日百花斑，今歲逢春萬竹間。
花靚竹香宜細看，春風不會一朝閒。
郫縣春日吟·其一〇
作者：吳泳
朝代：宋

舊穀纔登幼婦場，新蠶復出小姑忙。
書生却弄閒針線，枉學明河織女襄。
郫縣春日吟·其七
作者：吳泳
朝代：宋

曖曖人村翠樹連，鶑拖野色度晴川。
新詩無限來供眼，才涉思量又不圓。
郫縣春日吟·其三
作者：吳泳
朝代：宋

後霜庭草芳猶茁，承露林花翠欲欹。
體認乾元何處是，初春天氣早晨時。
郫縣春日吟·其九
作者：吳泳
朝代：宋

素絲五緎詠羔羊，且是公餘燕日長。
黄妳味甘逢孔聖，黑甜睡美謁羲皇。
郫縣春日吟·其二
作者：吳泳
朝代：宋

無窮官事日裝懷，甫及芳時略放開。
騷僕編排詩社去，酪奴勾管醉鄉來。
郫縣春日吟·其五
作者：吳泳
朝代：宋

不寒不暖杏花天，爭看蠶叢古寺邊。
舊日尚留耕雨具，新年難得買花錢。
郫縣春日吟·其八
作者：吳泳
朝代：宋

醉騎花影少年間，謔弄風光古將壇。
漸覺年來無補益，祇將春貯在脾肝。
郫縣春日吟·其六
作者：吳泳
朝代：宋

樹桑五畝育雞豚，器用匏尊老瓦盆。
舊禮諸儒都壞盡，西家却有典型存。
郫縣春日吟·其四
作者：吳泳
朝代：宋

雨脚垂垂未肯休，舍東流滿舍西流。
八分春種胚胎了，新水纔來便徹頭。
都大華文監丞權府事之明年天子詔將直禁近邦之人有以三瑞爲獻者曰雙蓮曰岐麥曰九穗禾皆斯世之上瑞而萃於一時人目之以爲盛遂采民謠集成歌頌曲三首以紀其美
作者：吳泳
朝代：宋

短短菰蒲洲，陰陰葭菼陂。
有斐嘉芙蓉，雙蒂媚漣漪。
如龍舒兩娥，如沅湘二妃。
豈伊玉池種，而乃生污泥。
斑然爛雲錦，襲人芳菲菲。
兩美諒必合，佳人製爲衣。
下承朝露滋，上戴夕日輝。
駕言折芳馨，歸以遺所思。
采葛行
作者：吳泳
朝代：宋

黄葛溪上生，青條谷中垂。
薄言采其絲，緝彼綌與絺。
縫作公子裳，遠寄閨人思。
絺兮凄以風，不值當暑時。
輕鮮未及御，棄置忽若遺。
雖則遭棄捐，肯爲風雨移。
朝暮蒙楚中，采采以慰饑。
君看葛婦歌，嘗膽味若飴。
雪夜
作者：吳泳
朝代：宋

雲蒸黄野潤，月瑩皓庭清。
夜靜悄人迹，溪流皆雪聲。
帳吹燈彩暗，爐撲火花明。
遥想鷄人誤，鳴歌報六更。
霅溪舟中讀唐人詩
作者：吳泳
朝代：宋

大雅聲纔息，騷人詞競興。
語工終離道，味泊祇如僧。
霜夜杜荀鶴，秋風張季鷹。
撫編吟魄動，飛雨灑船燈。
霜朝
作者：吳泳
朝代：宋

欵乃湖歌斷，瓏璁晚色歸。
鷺翹窺水鏡，鴟凍泊垣衣。
密坐懸書帳，清吟刮硯澌。
歲寒誰耐久，獨有翠兄知。
青玉案
作者：吳泳
朝代：宋

杏花時候匆匆別。又欲迫、黃花節。過了三年經八月。驪駒聲裡，青鴻頭畔，幾見刀頭折。諸生立盡門前雪。半偈重翻為渠說。且莫從頭烹瓠葉。已呼童稚，多藏酒秫，共醉陶彭澤。
青玉案
作者：吳泳
朝代：宋

玉驄已響關頭路。待攜取、功名去。慷慨不歌桃葉渡。囊書猶在，劍花未落，富有經綸處。從軍緬想當年賦。縱局局翻新只如許。但恐歸來秋色暮。薰爐茗碗，葵根瓠葉，落莫燈前雨。
題承天心老萬佛閣
作者：吳泳
朝代：宋

我聞諗禪師，斷薪接繩床。
楊岐初住時，撒雪滿屋堂。
庭松下法子，缾水注道漿。
看來古佛心，不爲屋有亡。
心公自別宗，眼碧髭又霜。
更接十千衆，建此新道場。
梯空插璇題，會海結寶方。
自營不住心，每唱無底囊。
如明珠走盤，如利刀截肪。
以茲衆生故，苦爲諸佛忙。
寥寥一貞境，渺渺萬法航。
泥空竟成著，墮有終是盲。
青燈落簷花，吾道千丈光。
題望湖亭
作者：吳泳
朝代：宋

祥雲宮殿半荒蕪，獨有亭基下瞰湖。
水氣淼茫吞八極，地形磐礴跨三吳。
一輪紅日射銅闕，數點青山浮玉壺。
欲問湖邊諸澳長，長洲盜賊已平無。
魚遊春水
作者：吳泳
朝代：宋

東里韶光早。百舌枝頭啼碎了。溪梅開盡，池水綠波還皺。種柳先生覺意闌，看花君子非年少。心似淡雲，夢隨芳草。滿地松花不掃。鎮日春愁縈懷抱。誰能擊築長歌，吹笳清嘯。寄聲玉關行人道，未報君恩難便老。雞塞雨寒，戍樓煙渺。
黄漕祠堂
作者：吳泳
朝代：宋

古誼寥寥千載間，却從賓主得窺斑。
道同元不分窮達，禮重何妨尚往還。
拄杖過橋聲易識，壁紗籠墨句難攀。
篝燈試取豐碑讀，名壓三犀石更頑。
七八用喜雪韻四首·其一
作者：吳潛
朝代：宋

不持寸鐵事應難，何止空空竭兩端。
遠麓遮藏山被檄，輕冰裁翦水能官。
將梁兔苑瀛洲比，把蔡鶩池臺閣看。
獨羨當年灰袋客，雪埋氣宇更充胖。
七八用喜雪韻四首·其三
作者：吳潛
朝代：宋

也知天女散花難，束帛戔戔幾疋端。
富貴何妨還白屋，繁華亦欲傲蒼官。
梁山操裏聲愁聽，湘水圖中景喜看。
爭似寒爐煨芋者，身心何處不休胖。
七八用喜雪韻四首·其二
作者：吳潛
朝代：宋

鏖戰邪川正瞰虛，庚牌裹雪發軍書。
光摇闕角更傳後，色眩觚稜月上初。
大抵衣袽須早戒，莫教戶牖有時疎。
喜聞庸蜀羣尨吠，辟易何分玃與狙。
七八用喜雪韻四首·其四
作者：吳潛
朝代：宋

有年呈瑞厭孤虛，不用東封更獻書。
雁背嚴凝能備預，鵲搜儲蓄善謀初。
併衣左伯情何厚，穿履東方計莫疎。
聞說山林皆凍合，徧狙無處覓雄狙。
七用喜雨韻三首·其一
作者：吳潛
朝代：宋

鼻觀初聞九里香，小山幽桂老尤蒼。
縱然有少殘零熱，自是無緣頓段凉。
似覺衣襦嫌楚葛，便教牀榻卷巴箱。
虬龍雨足當休謝，誰與飛牋叩玉皇。
七用喜雨韻三首·其三
作者：吳潛
朝代：宋

闌干小倚望遥岑，曉霽朝朝換午陰。
越鶩已收天外影，吳鳩尚带雨中音。
海瀕客子秋銜袖，塞上征人夜拊砧。
都是一般無意緒，閔勞爭柰主恩深。
七用喜雨韻三首·其二
作者：吳潛
朝代：宋

頹年寒暑不能禁，休較玄枵與實沈。
自古難銷兒輩口，從來幸契老天心。
農登稼穡多儲寶，盜息萑蒲罕竊簪。
持此效君强曝背，庶幾三徑許歸尋。
三用出郊韻三首·其一
作者：吳潛
朝代：宋

從來此地出高官，綺屋連雲畫裏看。
十里湖光多樣好，百年人事幾回殘。
菰蒲带露枝猶溼，䆉稏逢晴把便乾。
樂歲何妨歌樂職，簿書纏縛敢辭難。
三用出郊韻三首·其三
作者：吳潛
朝代：宋

金屋無人喚阿連，碧桐依舊綠階前。
境瞞眼處非關物，事換頭時即是天。
秋水岸邊凝鵲鷺，晚風枝上沸蜩蟬。
靜中閲動渾如此，描畫何須倩巨然。
三用出郊韻三首·其二
作者：吳潛
朝代：宋

高橋第一戰功收，從此江沱歲月悠。
顧我壯懷成槁木，令人老淚落荒洲。
西風何處雞豚社，東里此時魚蟹秋。
一笑回頭便今古，賞心樂事可重不。
三用喜雨韻三首·其一
作者：吳潛
朝代：宋

雨缶雲瓶剖阿香，瀰漫何處辨玄蒼。
衰翁顦顇憂三伏，古佛慈悲賜一凉。
但願有緣乘款段，豈應無夢駕偏箱。
西風谷口秋田熟，休問奇章與贊皇。
三用喜雨韻三首·其三
作者：吳潛
朝代：宋

電掣金蛇跨列岑，秋陽翕忽轉秋陰。
俄驚石鼓無停響，坐聽簷花不斷音。
玉秫已堪供甕釀，紫螯漸可付庖砧。
一年好處相將近，分外鄉情此際深。
三用喜雨韻三首·其二
作者：吳潛
朝代：宋

虬龍未必要呵禁，久暍無緣便陸沈。
未遂明農歸老計，且寬憂國願豐心。
披襟雅稱琉璃簟，散髮何銷玳瑁簪。
只怕門前多褦襶，文書銜袖苦相尋。
三用喜雪韻呈同官諸丈不敢輟禁物之令也二首·其一
作者：吳潛
朝代：宋

不用憂他道路難，渾淪宇宙杳無端。
齊腰若未能逃佛，滅迹何妨且棄官。
節士挺身松柏比，田翁滿眼稻粱看。
明年飽喫宣州飯，管取便便此腹胖。
三用喜雪韻呈同官諸丈不敢輟禁物之令也二首·其二
作者：吳潛
朝代：宋

光浮暗室不因虛，凍筆難呵且罷書。
可是羞明宜夜後，何妨等伴到春初。
累茵合念閭閻苦，返棹非於故舊疎。
堪笑老禪功用狹，但能分食飼猨狙。
中秋無月和曾儀吉制幹
作者：吳潛
朝代：宋

見說瓊樓忒煞寒，雲衣特地護霄端。
也應齒髮十分老，自是嫦娥一笑難。
此夜不妨留客醉，明年未卜共誰看。
歸與丘壑無窮趣，何惜相從樂且盤。
久雨喜晴檢閲計院紀以舂容之篇敬用韻爲謝
作者：吳潛
朝代：宋

樂天何愛詠，堯夫非好吟。
愧乏康濟術，粗懷饑溺心。
彌旬雨翻屋，耄倪泣蒼䫒。
微臣職芻牧，癢痛入肌深。
行若負刺芒，坐如隠氈鍼。
再拜告神明，寸心秉堅金。
蠲租還已債，議獄并弛刑。
但求講實政，何暇競虛名。
天威咫尺臨，昏翳忽開明。
宿苗既豐碩，穉秧靡飄淫。
阿香亦效靈，排陰吐洪音。
推出太陽輝，天外旋收聲。
老守寬近憂，濁醪呼客斟。
客有勸翁歸，前身豈傅霖。
九十用喜雪韻四首·其一
作者：吳潛
朝代：宋

不用韓非騁說難，異同堅白謾多端。
恍迷千界現梵國，駢集萬妃驅女官。
要得彘生將罟沒，恐他鼉怪作城看。
道人宴坐蒲團上，外景常如內景胖。
九十用喜雪韻四首·其三
作者：吳潛
朝代：宋

今歲鏖寒亦大難，裁裘製褐費無端。
旋添酒興嫌工正，旁索詩材喜稗官。
見晛未消亭午待，加霜更潔翌朝看。
遥憐掃巷歡娛輩，大體何知小體胖。
九十用喜雪韻四首·其二
作者：吳潛
朝代：宋

臘中三白瑞非虛，不慮無冰魯史書。
薹長新蔬蒙賜後，根舒宿麥受恩初。
憑陵敗絮寒能重，撲蔌斜窗曉漸疎。
林杪窮猿應禁口，猢孫乞食向公狙。
九十用喜雪韻四首·其四
作者：吳潛
朝代：宋

陳年古屋瓦浮虛，穿漏時將被覆書。
集謝曾陪上相後，映孫難忘秀才初。
磚花似鏤多奇異，簷柱如排少闊疎。
吏卒報衙天未曉，老身牽强類冠狙。
九用喜雨韻三首·其一
作者：吳潛
朝代：宋

何消黍稷薦馨香，三尺擡頭即昊蒼。
雨缶决來如此溢，風車輸與自然凉。
問他金玉堆成塢，更使珠璣積在箱。
逢却年饑堪煮否，移民移粟定旁皇。
九用喜雨韻三首·其三
作者：吳潛
朝代：宋

家鄉千里隔千岑，想見飛鳴鶴在陰。
留滯又煩山寄檄，平安且幸竹傳音。
謾誇齋靜香凝寢，但覺簷高響發砧。
若把悲愁情緒較，蚤秋不似暮秋深。
九用喜雨韻三首·其二
作者：吳潛
朝代：宋

倒甕翻盆勢莫禁，旱灘焦磧盡低沈。
定知此喜非常喜，只是將心去比心。
人樂和豐方賣劍，誰貪遺滯忽亡簪。
村翁曳杖前山去，丁祝孫來酒戶尋。
二郎神
作者：吳潛
朝代：宋

古稀近也，是六十五翁生日。恰就得端陽，艾人當戶，硃筆書符大吉。卦氣周來從新起，怕白髮、蒼顏難必。隨見定性緣，餐飢眠困，喜無秋唧。盈溢。書生做到，能高官秩。況碌碌兒曹，望郎明郡，叨冒差除不一。積世主恩，滿家天祿，婚嫁近來將畢。還自祝，願早懸車裡社，始為收拾。
二郎神
作者：吳潛
朝代：宋

小亭徙倚，慢一步、立秋千影。漸夕照林梢，晚風池上，緝緝輕寒嫩冷。又是將他春僝僽，釀一種、花愁花病。空客鬢歲遷，征衫人老，倚樓看鏡。還省。故園多少，紫殷紅凝。窗外曉鶯啼，撫牆金縷，煙柳慵眠乍醒。挑菜踏青，趁蜂隨蝶，長負清明時景。凝佇久，驀聽棋邊落子，一聲聲靜。
二郎神
作者：吳潛
朝代：宋

小樓向晚，正柳鎖、一城煙雨。記十里吳山，繡簾朱戶，曾學宮詞內舞。浪逐東風無人管，但脈脈、歲移年度。嗟往事未塵，新愁還織，怎堪重訴。凝佇。問春何事，飛紅飄絮。縱杜曲秦川，舊家都在，誰寄音書說與。野草悽迷，暮雲深黯，渾自替人無緒。珠淚滴，應把寸腸萬結，夜帷深處。
二郎神
作者：吳潛
朝代：宋

近時厭雨，喜午日、放開天日。不用闢兵符，從今去也，管定千祥萬吉。已報甘泉新捷到，況更是、年豐堪必。任景物換來，蛙鳴蟬噪，耳邊𠿏唧。洋溢。儘教願乞，兵廚閒秩。看恰好圓池，隨宜亭榭，人道瀛洲壓一。且恁浮沈，奈何衰悴，惟怕牧之名畢。安得去，佔卻三神絕頂，瑞芝同拾。
五用出郊韻三首·其一
作者：吳潛
朝代：宋

寄語頭銜水利官，隄防莫作等閑看。
田疇雖幸收成早，溝澮猶疑灌溉殘。
勸課農桑心獨苦，丁寧父老吻應乾。
米從布袋癡兒事，我輩須知稼穡難。
五用出郊韻三首·其三
作者：吳潛
朝代：宋

冥鴻本擬與雞連，一笑西風沆瀣前。
放步退來元有地，從頭算去莫非天。
可憐高舉摶風翮，爭似低飛飲露蟬。
若使危機能徹底，盈虛消息豈其然。
五用出郊韻三首·其二
作者：吳潛
朝代：宋

看他南畝十分收，歸去來兮事尚悠。
夢裏便尋青櫟社，生來幾過白蘋洲。
向前七袠無多歲，更後三朝即半秋。
如電如陰如幻境，還知生熟路頭不。
五用喜雨韻三首·其一
作者：吳潛
朝代：宋

暗雲潑雨土生香，不假琮黄與璧蒼。
天道從來關感應，人閒此際換炎凉。
青燈可近聊凭案，緗帙堪翻謾啟箱。
窗外候蟲聲更急，坐看斜月照堂皇。
五用喜雨韻三首·其三
作者：吳潛
朝代：宋

家家穫稻積如岑，不問山椒與谷陰。
沽去村醪醽醁味，吹來隴笛筦絃音。
餔兒喜笑迎郎罷，饁婦讙欣就藁砧。
雨玉雨珠無此景，須知造物用情深。
五用喜雨韻三首·其二
作者：吳潛
朝代：宋

癡風盲雨驟難禁，撼壁掀窗夜向沈。
百種已灰當世念，一團都是故鄉心。
伏鴽撲墮牀頭幔，饑鼠銜翻鏡上簪。
閑打無爲坐空寂，譙樓五鼓已侵尋。
代爲大川重說偈言
作者：吳潛
朝代：宋

無流無派亦無源，糲食充饑衲禦寒。
直下承當直下了，有何佛祖有何傳。
偶題
作者：吳潛
朝代：宋

濃淡烟村碧，淺深霜葉紅。
蓬窗今夜客，蘆岸晚來風。
僧若珪求短偈
作者：吳潛
朝代：宋

黄連甜兮甘草苦，這些滋味許誰知。
宰官具足端嚴相，畢竟元無病可醫。
八用喜雨韻三首·其一
作者：吳潛
朝代：宋

飯抄雲子得能香，秋賽村村答上蒼。
雀集田疇營宿飽，牛閒籬落卧新凉。
棲棲底用干鄰粟，翼翼惟應詠我箱。
一稔居然寬百慮，不須禹稷更皇皇。
八用喜雨韻三首·其三
作者：吳潛
朝代：宋

礫石何分埠與岑，神功且幸景多陰。
願聞慶義空中語，喜聽子期巖下音。
南圃壁懸居士杖，西鄰牀撼女郎砧。
消磨鄉思憑杯酒，力不能任莫放深。
八用喜雨韻三首·其二
作者：吳潛
朝代：宋

殘暑如烝尚不禁，坐鄰三鼓斗杓沈。
雨調可是月離畢，時熟元來歲在心。
筋力不堪凭几案，頭顱惟便卸冠簪。
呼童火燎焦冥種，投隙藏虛未易尋。
八聲甘州
作者：吳潛
朝代：宋

任渠儂、造物自兒嬉。安能止吾歸。有秋來竹徑，春時花塢，夏裡荷漪。何事東塗西抹，空遣鬢毛稀。矯首看鴻鵠，遠舉高飛。點檢人間今古，問誰為贏局，底是輸棋。謾區區成敗，蟻陣與蝸圍。便掀天卷地勳業，怕山中、拍手笑希夷。如何是，一尊相屬，萬事休知。
八聲甘州
作者：吳潛
朝代：宋

向鄞江、面熟是薰風，吹燕麥鳧葵。賴君王洪福，河清可晏，物阜人熙。想見搴帷使者，隨處采聲詩。羨高禽矰弋，離貼天飛。飛到蒼雲深處，便斂收毛羽，望暮林歸。可以人不若，剗地掛征衣。且招呼、麴生為友，對槐陰、時唱兩三卮。今宵好，如鉤佳月，放出光輝。
八聲甘州
作者：吳潛
朝代：宋

記高岡、兩鳳攬朝暉，翩翻萬里來。向槐廳深處，松廳緊裡，卻立徘徊。一舸風帆煙浪，擬豎錦江桅。聊為玄暉老，共拂塵埃。我亦歸來巖壑，正不妨散誕，笑口頻開。算人間成敗，何用苦驚猜。便江南、求田問舍，把歲寒、三友一圈栽。今宵酒，只消鯨吸，不要論杯。
六用喜雨韻三首·其一
作者：吳潛
朝代：宋

午窗隨分理殘香，掃地關門付小蒼。
連夜月無昨夜色，今朝雨有幾朝凉。
白頭凝望家千里，黄耳寄歸書一箱。
徧問西疇全熟否，還鄉百口免憂皇。
六用喜雨韻三首·其三
作者：吳潛
朝代：宋

雲霾幾日障危岑，戶牖綢繆要背陰。
又是撩空孤雁唳，那堪穴壁亂蛩音。
潘郎寂寞嗟輕箑，楚女淒涼起斷砧。
大抵人生嫌老大，一回秋思一回深。
六用喜雨韻三首·其二
作者：吳潛
朝代：宋

毋煩符祝不祥禁，并遣商羊旱魃沈。
自詭何關太守力，誰知最切老婆心。
苦身見說湯誅髮，沾體曾聞禹墮簪。
乾溢兩無年大有，君王德澤海千尋。
六用喜雪韻二首·其一
作者：吳潛
朝代：宋

白戰從來號令難，不知此令孰抽端。
開倉自有齊相國，排戶何煩漢縣官。
坐覺閻浮塵世隔，便同佛度化成看。
遥思蘇武囚深窖，氣力雖微志自胖。
六用喜雪韻二首·其二
作者：吳潛
朝代：宋

梵宮樓閣正橫虛，俯瞰平疇一幅書。
宿鳥投林迷所自，野貛尋穴失其初。
茅柴熟處功非細，榾柮燒來計未疎。
回首少年觀校獵，忽飛一騎射山狙。
再和趙知錄韻三首·其一
作者：吳潛
朝代：宋

妖蜃吹城帀海濤，也疑瀛島産琨瑶。
老滕解把真成妄，郢曲如今始再調。
再和趙知錄韻三首·其三
作者：吳潛
朝代：宋

何煩洛令市私恩，有客甘貧自閉門。
恰似明州前錄事，清高直可傲羲軒。
再和趙知錄韻三首·其二
作者：吳潛
朝代：宋

只道梅花已亂飛，何須點綴謝莊衣。
獨欣凍死安西虜，載取狐巴馬上歸。
再用出郊韻三首·其一
作者：吳潛
朝代：宋

父老休驚作長官，只將田畯一般看。
汝應西墅功將畢，我亦南柯夢向殘。
夕照拖雲楓影亂，秋風掃地葉聲乾。
瀛仙島客知何處，策杖相從正不難。
再用出郊韻三首·其三
作者：吳潛
朝代：宋

屈曲蜂房蟻戶連，秦箏羯鼓綠窗前。
儘教迫窄無餘地，誰道虛空有剩天。
是處畫堂餘燕雀，幾家高屋畫貂蟬。
閑階細草蛩聲急，極目煙波正渺然。
再用出郊韻三首·其二
作者：吳潛
朝代：宋

遠山空處斷雲收，一段秋光野思悠。
鷹隼不妨侵碧落，魚鳬自覺得滄洲。
桑榆晚景能多日，桂菊他鄉又一秋。
聊把清尊澆眊矂，茲遊還可再尋不。
再用出郊韻似延慶老三首·其一
作者：吳潛
朝代：宋

菩提只在攝心官，日觀元同月觀看。
萬種因緣都是結，一花根蒂幾曾殘。
祖師曾誓瘡膿壞，講主能參屎橛乾。
百碩麻油攤樹上，得來元不見難難。
再用出郊韻似延慶老三首·其三
作者：吳潛
朝代：宋

普殊難葉一鈎連，勘到釋迦文佛前。
口裏巴巴緣十地，眼中盼盼是諸天。
泥涂爛處藏頭鼈，高樹梢頭脫殻蟬。
各自身軀各自性，誰知各自本同然。
再用出郊韻似延慶老三首·其二
作者：吳潛
朝代：宋

工夫全在放時收，鷂過新羅路太悠。
世網愛河千渤泡，人寰苦海一浮洲。
要知坐卧并行住，只在春冬與夏秋。
昨日亭前柏樹子，分明說法聽聞不。
再用前韻二首·其一
作者：吳潛
朝代：宋

翦水工夫入細難，篩塵屑末粲豪端。
司寒便合修年譜，凌室何妨踐世官。
惠可立時師受記，焦先卧處衆爭看。
只緣一竅丹成熟，四體那拘瘠與胖。
再用前韻二首·其一
作者：吳潛
朝代：宋

行雨龍公屢易方，魃妖誰敢扇餘殃。
田疇接得三年熟，枕簟供來幾夜凉。
更喜征夫無減竈，定應行旅不賫糧。
寄聲鄞土黄承事，有粟何須更窖藏。
再用前韻二首·其二
作者：吳潛
朝代：宋

不假焦仙把酒噴，須臾澍雨若翻盆。
官應可了劭農事，天豈終慳及物恩。
無復絕糧憂魯叟，何須進食念王孫。
只愁撩得秋聲動，老客他鄉易斷魂。
再用前韻二首·其二
作者：吳潛
朝代：宋

中夜懷歸夢趁虛，柰無黄耳寄家書。
高人不問閉門後，征士應思遣戍初。
壓棟排簷能拉朽，穿簾入隙解乘疎。
遥知山谷皆封路，食絕腸饑有怒狙。
再用前韻各賦三解·其一
作者：吳潛
朝代：宋

九天膏澤沛羣方，盡掃螟蝗蝥𧎬殃。
即刻焦煩成爽塏，何時繁富換荒凉。
滌場定是多遺秉，棲畝爰知有剩糧。
却笑蓽門窮措大，瓶罌脫粟正深藏。
再用前韻各賦三解·其三
作者：吳潛
朝代：宋

密雲能雨自西方，不假巫{八/几王}解息殃。
地産固應滋物産，天凉那更挾心凉。
未憂懸釜供蘇爨，何事量沙作糗糧。
臨得顔公乞米帖，從今歲歲只珍藏。
再用前韻各賦三解·其二
作者：吳潛
朝代：宋

神虬捲水向空噴，溝澮充盈到盎盆。
天上只消些少力，人閒知受幾多恩。
江沱樂意魚夫婦，淇澳生涯龍子孫。
無限槁枯皆被澤，阿香一擊尚驚魂。
再用前韻各賦三解·其五
作者：吳潛
朝代：宋

先生粗有辟邪方，不怕鱄魚解降殃。
今雨收功真溥博，早秋得勢已淒涼。
豳場栗栗方登穀，漢甬陳陳可峙糧。
此是邊籌居第一，賈生表餌且韜藏。
再用前韻各賦三解·其六
作者：吳潛
朝代：宋

牀頭酒熟氣烝噴，嘉飯何妨置瓦盆。
醉飽不知身世事，思量難報后皇恩。
垂髫牧子行牽父，戴白山翁坐擁孫。
却笑東征西討客，龍堆萬里欲飛魂。
再用前韻各賦三解·其四
作者：吳潛
朝代：宋

赤米炊香兩鼻噴，白鹽不用置牢盆。
家家已了收藏計，物物何知造化恩。
衣褐寬來姑喚婦，垣墉補處祖將孫。
江鄉此際雞豚社，俚舞村歌入夢魂。
再用喜雨韻三首·其一
作者：吳潛
朝代：宋

古說雲香雨亦香，天工豈是色蒼蒼。
寸瓢假手何煩靖，斗酒開眉不換凉。
𥣬{禾散}已欣登杵臼，綌絺漸可納巾箱。
擬賡周雅魚麗什，堆案文書未暇皇。
再用喜雨韻三首·其三
作者：吳潛
朝代：宋

雨脚如奔冒遠岑，須臾六合變層陰。
坐回物物昭甦意，想見村村喜笑音。
翁詫稻粱營米棧，婦思裘褐拂衣砧。
定知一熟酬諸願，擊壤歌中此感深。
再用喜雨韻三首·其二
作者：吳潛
朝代：宋

熱惱煩蒸正不禁，火輪忽向半空沈。
屯中信有雲雷象，復處方知天地心。
便擬新秋先上印，何須晚歲始投簪。
江山信美非吾土，栗里時從蝶夢尋。
再賦喜雪二首·其一
作者：吳潛
朝代：宋

黑風翦水作瑰琦，散落人閒賤似泥。
萬象直教還朴素，千岐何幸盡平夷。
征人奔路昏投店，戍士乘城夜守陴。
不識艱難惟党二，銷金帳底飲羔兒。
再賦喜雪二首·其二
作者：吳潛
朝代：宋

夜深如水潑衣衾，曉看皚皚冒碧岑。
以潔藏污窺物理，由仁行義見天心。
但教南畝多呈瑞，何必東夷屢獻琛。
麥熟吾時歸印綬，不能者止念周任。
出郊偶賦
作者：吳潛
朝代：宋

聊驅小隊出郊圻，天遣凉風却午曦。
雨脚似披千疋練，山容如障數層帷。
並岸低疇苗頷長，近坡高隴稻頭垂。
因他景物思吾土，還是黄雞白酒時。
出郊再用韻賦三解·其一
作者：吳潛
朝代：宋

此時尉候迭專官，木落郊空最好看。
海檜不爲時節改，巖花未覺色香殘。
明堂柱下捐樗散，清廟籩中薦豆乾。
天地無私能物物，飛蚊終是負山難。
出郊再用韻賦三解·其七
作者：吳潛
朝代：宋

老大頭皮捉出官，轉頭重九又看看。
莫愁客裏黄花負，只恐尊前白日殘。
喜得賜封天燧息，願他入塞帝巴乾。
豐年喜色眉尖上，一笑相携肯作難。
出郊再用韻賦三解·其三
作者：吳潛
朝代：宋

見說蓬瀛上界連，誰知只在眼睛前。
但須牢踏脚根地，更要放開心裏天。
世事可憐旋磨蟻，人情爭慕集冠蟬。
若教禁臠曾知味，不似魚羹飯泰然。
出郊再用韻賦三解·其九
作者：吳潛
朝代：宋

窗草池蓮樂意連，一帆直到太虛前。
拈來瓦礫無非道，觸處鳶魚共此天。
鶉固珍羞元是鼠，蜣雖穢物却爲蟬。
神奇臭腐相更禪，妙理誰知所以然。
出郊再用韻賦三解·其二
作者：吳潛
朝代：宋

山朋水友訊頻收，怪我明農事轉悠。
南墅麋猿專一壑，東溪鳬鶩據三洲。
人閒顛倒舟移夜，客裏淒涼坐閲秋。
六十餘翁何所戀，金雞赦了可歸不。
出郊再用韻賦三解·其五
作者：吳潛
朝代：宋

空綃圖畫幾曾收，樓外蒼林遠更悠。
日莫羣烏投櫟社，天長數雁落蘆洲。
爲諳世上空花景，最喜山中落葉秋。
官事漸稀農事了，携壺挈榼可容不。
出郊再用韻賦三解·其八
作者：吳潛
朝代：宋

午香一縷篆煙收，欹枕方牀此景悠。
便覺夢尋桃葉渡，不知身在菊花洲。
簿書堆裏挨排日，砧杵聲中斷送秋。
坏戶蟄蟲猶識候，人生知覺似渠不。
出郊再用韻賦三解·其六
作者：吳潛
朝代：宋

水聚山環旺氣連，榮華富貴各攙前。
劫從無始認爲我，數到有終還是天。
曉月園林空唳鶴，晚風亭樹謾鳴蟬。
寄言世上耽迷者，所美當知非美然。
出郊再用韻賦三解·其四
作者：吳潛
朝代：宋

平生慣作牧民官，不作朱幡畫戟看。
惟有寸心存惻隠，誰憐隻手補創殘。
樹蔬人要畦畦潤，種麥農便隴隴乾。
乍雨乍晴都恰好，老天誰道叫呼難。
出郊用劭農韻三首·其一
作者：吳潛
朝代：宋

連檣載米去輸官，只得將爲樂土看。
餉互豚蹄秋願了，飽均雞犬午舂殘。
門前掃刮犁鋤浄，屋上鋪添槀秸乾。
識字田夫充長吏，了知圖易在思難。
出郊用劭農韻三首·其三
作者：吳潛
朝代：宋

怕見書空雁字連，可堪清淚落尊前。
謾因上澣休閑日，出見初秋瑩浄天。
人正慕羶爭似蟻，誰能換骨蛻如蟬。
細思回客吾徒爾，而我何爲獨不然。
出郊用劭農韻三首·其二
作者：吳潛
朝代：宋

水光山色盡兜收，老子穿林興尚悠。
眼底有詩皆錦野，心頭無事即瀛洲。
鷃鳩豈較物和我，蟪蛄何知春與秋。
所謂人生行樂耳，如斯逝者可追不。
分定
作者：吳潛
朝代：宋

丁年曾授此東州，懇懇牋天得罷休。
七上八下忽九閏，十洲三島終一遊。
人言官貴體當重，自笑兒癡病未瘳。
只爲君恩深莫報，明年春盡得歸不。
劭農三首·其一
作者：吳潛
朝代：宋

朝廷差下勸農官，同向郊原點檢看。
場圃事興杷扒穴，田疇功畢桔槔殘。
上租郎主丘丘定，輸米官司粒粒乾。
雖是太平今有象，願陳七月述艱難。
劭農三首·其三
作者：吳潛
朝代：宋

名園乘興小留連，洛社風光在眼前。
突兀樓臺多占水，陰翳花竹小窺天。
建封已去悲春燕，樊素何之咽暮蟬。
人事廢興渾若此，憑欄對景一淒然。
劭農三首·其二
作者：吳潛
朝代：宋

因見他鄉黍稷收，令人鄉思轉悠悠。
新篘白酒雞豚社，旋摘絲蓴鱸雁洲。
好處光陰長是客，老來情緒更逢秋。
堯夫六十三休致，前輩風流可繼不。
劭農翠山賦唐律二首·其一
作者：吳潛
朝代：宋

小隊旌旗上翠巖，松風十里鎖禪關。
水深水淺高低澗，春淡春濃遠近山。
鄉思猛隨蒼鳥去，客心暫與白雲閑。
天公已是多情殺，特把淋頭雨放慳。
劭農翠山賦唐律二首·其二
作者：吳潛
朝代：宋

老守憂民若己傷，三回奉詔勸耕桑。
周家綿遠農開國，漢室興隆穀腐倉。
麥緣少地鋤山種，水怕多流纍石防。
田里熙熙知樂土，更祈四表共平康。
十一二用喜雪韻四首·其一
作者：吳潛
朝代：宋

水潑衾裘夜卧難，也休暖足喚端端。
平生自是冰爲氏，此際何妨火紀官。
無色圖從天地展，有聲畫與古今看。
忽思十萬邊兵冷，膚體相關豈獨胖。
十一二用喜雪韻四首·其三
作者：吳潛
朝代：宋

長安貧者再炊難，臛肉蒼頭飫舌端。
食雪自應還猛將，飲冰只合付清官。
尚興塞外鳴弦想，賸欲江頭把釣看。
只恐逢他吹鐵笛，骨寒股戰失吾胖。
十一二用喜雪韻四首·其二
作者：吳潛
朝代：宋

片片穿帷解擣虛，夜明細字亦堪書。
五車現瑞從今後，一尺呈祥復古初。
暖室溫軒人起晏，遠坊窮巷客來疎。
茅山見說黄精熟，山友迷蹤饜黠狙。
十一二用喜雪韻四首·其四
作者：吳潛
朝代：宋

只堪閉戶著潜虛，欲作遨頭畏簡書。
乍密乍稀雲凍後，半融半落雨收初。
封條正恐觀梅錯，漬穀猶疑學稼疎。
却喜明朝春稅駕，氣甦𥜿𥜿與狙狙。
十三四用喜雪韻四首·其一
作者：吳潛
朝代：宋

安西都護肯辭難，不怕亡胡起怨端。
節義士知堪作使，神仙人豈戀爲官。
寒肩此際如樓聳，眩眼當年似席看。
百丈山中誰築室，是中非隘亦非胖。
十三四用喜雪韻四首·其三
作者：吳潛
朝代：宋

普博誰云仁道難，翦裁妙巧智之端。
都將凡物換英物，盡欲熱官成冷官。
色即是空隨手滅，恩生於害轉頭看。
大千界裏毫光徹，稽首惟應禮屈胖。
十三四用喜雪韻四首·其二
作者：吳潛
朝代：宋

瑞氣應纏牛女虛，坐令三白歷家書。
竹寒不用歌周末，粟腐行將紀漢初。
蟠際混同能廣大，方圓成就更通疎。
狐猿夜半疑天曉，叫起攀林掛樹狙。
十三四用喜雪韻四首·其四
作者：吳潛
朝代：宋

雪邊好景說涵虛，欲往從之掣簿書。
王道平平須有象，皇風浩浩恐無初。
舉遮正恐渠難耐，罷掃緣憂彼作疎。
翠浪黄雲來歲事，已應癡望到毚狙。
十用喜雨韻三首·其一
作者：吳潛
朝代：宋

江南九月菊花香，獵子牽黄與臂蒼。
歲幸豐登連楚越，地非磽薄比渠凉。
雨收甘澤歸三印，雷歛神功入五箱。
作解工夫都了畢，不須赤子更回皇。
十用喜雨韻三首·其三
作者：吳潛
朝代：宋

覽輝儀鳳下高岑，有道朝廷夬决陰。
宣室禮成熙洽象，明堂樂奏治安音。
嘉祥已慶連金穎，盛事還祈獻石砧。
只道太平無以報，誰知堯德舜功深。
十用喜雨韻三首·其二
作者：吳潛
朝代：宋

喜極夫何恨不禁，五更霜角夜聲沈。
滴殘塞北征夫淚，點碎江南遊子心。
久客情懷愁似織，休官時候夢非簪。
寶陀老子相憐否，苦海應援綆萬尋。
千秋歲
作者：吳潛
朝代：宋

水晶宮裡。有客閒遊戲。溪漾綠，山橫翠。柳紓陰不斷，荷遞香能細。撐小艇，受風多處披襟睡。回首看朝市。名利人方醉。蝸角上，爭榮悴。大都由命分，枉了勞心計。歸去也，白雲一片愁空外。
南柯子·南歌子
作者：吳潛
朝代：宋

池水凝新碧，闌花駐老紅。有人獨立畫橋東。手把一枝楊柳、系春風。鵲絆遊絲墜，蜂拈落蕊空。鞦韆庭院小簾櫳。多少閒情閒緒、雨聲中。
南鄉子
作者：吳潛
朝代：宋

去歲牡丹時。幾遍西湖把酒卮。一種姚黃偏韻雅，相宜。薄薄梳妝淡淡眉。回首綠楊堤。依舊黃鸝紫燕飛。人在天涯春在眼，悽迷。不比巫山尚有期。
南鄉子
作者：吳潛
朝代：宋

野思浩難收。坐看魚舟度遠洲。蘆葦已雕荷已敗，風颼。桂子飄香八月頭。歸計這回酬。猶及家山一半秋。雖則家山元是客，浮休。有底歡娛有底愁。
南鄉子
作者：吳潛
朝代：宋

野景有誰收。只在蒼鷗白鷺洲。風樹飄搖雲樹暗，衣颼。目斷青天天際頭。壯志世難酬。丹桂紅蕖又晚秋。多少心情多少事，都休。載取江湖一片愁。
南鄉子
作者：吳潛
朝代：宋

黃耳訊初收。為說鷗汀與鷺洲。爭問主人歸近遠，颼颼。定是登高九月頭。有酒且相酬。莫管西風滿鬢秋。今日是今明日古，休休。轉首鄞江總別愁。
卜算子
作者：吳潛
朝代：宋

春事到西湖，處處梅花笑。抖擻長安車馬塵，眼底青山好。身世兩悠悠，歲月間中老。極目煙波萬頃愁，此意誰知道。
卜算子
作者：吳潛
朝代：宋

苕霅水能清，更有人如水。秋水橫邊簇遠山，相對盈盈裡。溪上有鴛鴦，艇子頻驚起。何似收歸碧玉池，長在闌干底。
占春亭即事三首·其一
作者：吳潛
朝代：宋

桃花幾片隔牆飛，獨自危樓徙倚時。
目送斷鴻雲外沒，東風吹淚落天涯。
占春亭即事三首·其三
作者：吳潛
朝代：宋

薄霧輕煙柳際浮，階前細草綠初抽。
年年春事年年恨，一擔擔來是白頭。
占春亭即事三首·其二
作者：吳潛
朝代：宋

見他門戶插垂楊，懊恨江南客子腸。
春夢誰云無準托，連宵合眼是家鄉。
即事
作者：吳潛
朝代：宋

春陰漠漠護輕寒，春晝無聊午夢閒。
幽鳥不知人意改，銜花飛傍小闌干。
又山偈就寄善知識
作者：吳潛
朝代：宋

傳語當年白侍郎，住行坐卧只尋常。
須彌山子才翻却，便是人天大法王。
口占酬翁處靜
作者：吳潛
朝代：宋

年來戶外故人疎，慚愧新詞解起予。
賀監本家明與越，扁舟來訪問何如。
古劍
作者：吳潛
朝代：宋

何年神物爲堙幽，時見虹光射斗牛。
出匣試來霜刃暗，倚天立處土花浮。
鸊膏新淬冰泉潔，錦带橫懸鬼魅愁。
不是張華能博物，黄塵滿眼欲何求。
古風一首送常明仲還里社
作者：吳潛
朝代：宋

韙軒吾石友，相從三十年。
舌本多文獻，胸笥皆簡編。
脊梁硬於鐵，雖貧不言錢。
古井波愈靜，老榦骨尤堅。
眨眼七十翁，酡顔映銀髯。
辭我歸舊隠，從此將終焉。
我懷雖惻楚，君意難棄捐。
顧我亦歲徂，華髮蒙其顛。
君王念帷蓋，高車會當懸。
爾汝一蘧廬，日月雙彈圓。
合離與聚散，暮景必復然。
以茲强排遣，送君鄞水邊。
空江漲夏潦，遠山生夕煙。
野鳥投林飛，漁舟衝浦還。
萬物各有適，人生且隨緣。
江東企西浙，道里無半千。
幸及身强健，尚可相周旋。
所愧韓魏公，不能官老泉。
句·其一
作者：吳潛
朝代：宋

故園芳事無人管，到處梅花動客情。
句·其三
作者：吳潛
朝代：宋

可堪收拾歸屏枕，頗欲浮沈付酒杯。
句·其二
作者：吳潛
朝代：宋

粲粲黄金裾，亭亭白玉膚。
極知時好異，擬與歲寒俱。
墮地良不忍，抱枝寧自枯。
句·其四
作者：吳潛
朝代：宋

邂逅一杯酒，東風柳絮天。
同前
作者：吳潛
朝代：宋

寂喧相去幾由旬，禽戲何妨小屈伸。
退步自應行步穩，識心安用捧心顰。
又看桃板迎新歲，定是蒲輪訪舊人。
粒粒金丹分二百，祝公丈六現金身。
君異鄭兄出示舊詩蓋紹定初所信筆也俛仰三十年矣戲成口占復歸之
作者：吳潛
朝代：宋

彈指江湖三十年，淋漓舊墨尚依然。
人生未必堅如紙，心事淒涼雪滿顛。
吳波亭二首·其一
作者：吳潛
朝代：宋

吳波亭下繫扁舟，輕雨輕烟又麥秋。
烏兔銜將日月去，江山管定古今愁。
吳波亭二首·其二
作者：吳潛
朝代：宋

雲收烟歛遠山明，時有漁歌度晚晴。
綠葉青枝生意思，白鷗蒼鳥野心情。
呈蕭山知縣
作者：吳潛
朝代：宋

八年兩喚浙江船，吳越青山相對妍。
長媿主恩難報答，不知人事幾推遷。
香浮菊桂秋將暮，景迫桑榆歲可憐。
荒縣今宵孤館夢，四千里外楚雲邊。
和丁丞相
作者：吳潛
朝代：宋

夷狄爲陰中國陽，豈容羊犬更鴟張。
捷書一紙來從廣，凱奏連旗至自揚。
盡瘁元臣食放箸，偷安老守寢凝香。
但憐此土非吾土，歲晚天寒憶故鄉。
和人賦琴高魚
作者：吳潛
朝代：宋

仙人藥苗化爲魚，身雖纖細味豐腴。
土人涉溪如採荇，以布爲網猶恐疏。
不比吳王耽嗜鱠，松江千古留腥滓。
好似春茶槍與旗，俯視銀條不足數。
人生所樂在家鄉，何必定食河之魴。
琴高仙游不可躡，自向崑崙朝玉皇。
玉皇一笑倚天末，乞與五湖任囊括。
扁舟煙雨歸去來，卧聽魚槎聲濊濊。
和劉右司見寄六絕一律·其一
作者：吳潛
朝代：宋

老子誰知密度關，却支筇杖訪荒園。
故應我輩鍾情別，佳話真堪詔子孫。
和劉右司見寄六絕一律·其七
作者：吳潛
朝代：宋

我家碧雲畔，中有最高亭。
閲世已頭白，看山猶眼青。
誰能環北轍，那更徙南溟。
歸計天須許，煩占處士星。
和劉右司見寄六絕一律·其三
作者：吳潛
朝代：宋

鵲絆晴絲柳絮乾，金沙玉李鬭開顔。
此時此景此中意，付與仙翁一餉閒。
和劉右司見寄六絕一律·其二
作者：吳潛
朝代：宋

撩我歸心更欲歸，綠英已是換紅菲。
分明不似高空鳥，無弋無矰到處飛。
和劉右司見寄六絕一律·其五
作者：吳潛
朝代：宋

小兒亦解挽公留，知有人閒第一流。
老我相思無盡藏，臨風一日幾搔頭。
和劉右司見寄六絕一律·其六
作者：吳潛
朝代：宋

愁來只是向無何，浮聖沈賢共一波。
若見江南煙釣侶，寄言好與曬漁蓑。
和劉右司見寄六絕一律·其四
作者：吳潛
朝代：宋

酴醾萬玉吐幽香，芍藥千紅護綠裳。
好景只供人借看，尋思百計是歸强。
和史司直韻五首·其一
作者：吳潛
朝代：宋

南方一佛放圓光，散作閻浮薝蔔香。
便把此花爲讚祝，更將何物獻休祥。
建中聖主平平蕩，錫福明王簡簡穰。
共喜太平今有象，新年好上萬年觴。
和史司直韻五首·其三
作者：吳潛
朝代：宋

滕翁只道老非才，不料窮冬雪壯哉。
擬撥寒蔬尋早韭，試尋玉樹索寒梅。
孤汀錯認鷀爲鷺，四野偏宜牟與來。
聞說廣鞮西北走，將軍已自播州回。
和史司直韻五首·其二
作者：吳潛
朝代：宋

疑怪虛窗徹夜明，曉看積雪與階平。
雖知樂歲無捐瘠，尚恐祁寒有怨情。
天地渾淪方返朴，國家霈澤正哀惸。
區區甚願祈三白，只怕人閒忌滿盈。
和史司直韻五首·其五
作者：吳潛
朝代：宋

世閒傳假不傳真，丞相可曾城換銀。
巷掃他家難敵富，氅披之子未爲貧。
也知東郡行春守，便作南溪釣雪人。
指碔爲瑶慚興寄，恨無一縷引千鈞。
和史司直韻五首·其四
作者：吳潛
朝代：宋

空中萬鶴舞盤旋，飛向西天祇樹園。
一幅繒綃包宇宙，連城珪璧委郊原。
冰笳莫弄兩三曲，鐵甲猶聯百萬屯。
痛癢不知惟党二，至今浪有姓名存。
和惠檢閲送胡計院韻
作者：吳潛
朝代：宋

小借園林一餉閒，相携送客上天關。
頺齡晚歲淒涼裏，今日明朝聚散閒。
極目煙雲方渺渺，滿蹊桃李正斑斑。
老來尚被冠裳縛，坐對漁舟亦厚顔。
和景回胡計院數字韻就送其行
作者：吳潛
朝代：宋

與君託鄉閭，東野連西墅。
誰知俯仰閒，各各歲年暮。
當時同隊魚，十已九捐故。
君抱珪璧姿，方獲展寸步。
梁棟須羣材，榱桷共支拄。
生從匠石園，一一居王所。
何必效鷗鳬，江湖任來去。
但須飽讀易，細翫奇耦數。
問之何將迎，終然抱璞素。
砥柱三門津，波瀾自流注。
和章子美閲武見貽
作者：吳潛
朝代：宋

事業諸公鬭長雄，謭才惟願課田功。
誰知絃管江南地，漸有弓刀塞北風。
大獮未須搜猛獸，先驅聊用習驕驄。
還知武備資文事，要在人心可即戎。
和翁處靜賦木香
作者：吳潛
朝代：宋

黄蘂檀心襯綠衣，細成棋架四方齊。
只緣鼻孔撩天去，特遣清香起自低。
和袁尚書韻
作者：吳潛
朝代：宋

珠琲無煩費斗量，家家潑撒不珍藏。
渾疑入臘梅花放，已卜來年稻顆香。
萬感固知由氣類，一根元只自心秧。
天憐老子憂民切，將變荒州作富穰。
和謝惠計院二首·其一
作者：吳潛
朝代：宋

插種如雲四月頭，代他田畯閲耕疇。
意行不敢煩君重，詩到偏能寫我憂。
占穀喜看連歲熟，麗琛聞說十分收。
各家官事隨宜了，尊酒相過莫外求。
和謝惠計院二首·其二
作者：吳潛
朝代：宋

千林新綠褪萎黄，人在它鄉某水鄉。
白鳥閑閑疑冷看，蒼鷹擾擾正乾忙。
阿婆塗抹情何在，老子瞢騰視已茫。
二頃良田元不欠，一聲布穀斷人腸。
和趙知錄韻三首·其一
作者：吳潛
朝代：宋

黑風吹海屑銀濤，莫辨秦瑰與楚瑶。
煮水煎茶還我輩，竈煙文武火須調。
和趙知錄韻三首·其三
作者：吳潛
朝代：宋

造物從來害是恩，由他珪璧委千門。
梅梢已露春消息，小向涵虛駐客軒。
和趙知錄韻三首·其二
作者：吳潛
朝代：宋

甫能乞得六花飛，又要憂它褐與衣。
爭似煙江漁釣侶，賣魚沽酒唱歌歸。
哨遍
作者：吳潛
朝代：宋

在晉永和，癸丑暮春，初作蘭亭會。集眾賢，臨峻嶺崇山，有茂林修竹流水。暢幽情，縱無管絃絲竹，一觴一詠佳天氣。於宇宙之中，遊心騁目，此娛信可樂只。念人生相與放形骸。或一室晤言襟抱開。靜躁雖殊，當其可欣，不知老至。然倦復何之。情隨事改悲相系。俯仰間遺蹟，往往俱成陳矣。況約境變遷，終期於盡，修齡短景都能幾。謾古換今移，時消物化，痛哉莫大生死。每臨文吊往一興嗟。亦自悼不能喻於懷。算彭殤、妄虛均爾。今之視昔如契，後視今猶昔。故聊敘錄時人所述，概想世殊事異。後之來者覽斯文，將悠然、有感於此。
喜雨三首·其一
作者：吳潛
朝代：宋

古佛爐前一炷香，神龍夭矯掛空蒼。
人閒祥瑞六月雨，枕上吟哦終夕凉。
不待白渠紛畚鍤，俄驚赤鹵屹倉箱。
自慚太守無功德，帝力惟知荷聖皇。
喜雨三首·其三
作者：吳潛
朝代：宋

晚上危樓望碧岑，雲煙開闔弄晴陰。
見前鷗鷺移心法，何處鴟梟過耳音。
好雨十分催暑駕，凉風一宿動秋砧。
誰憐老子思鄉淚，滴向鄞江未是深。
喜雨三首·其二
作者：吳潛
朝代：宋

西抹東塗老不禁，芙蓉洲畔更浮沈。
數莖半黑半絲髮，一寸憂晴憂雨心。
烏糤且欣將淅玉，紅蓮何翅已抽簪。
小臣獻穀秋嘗了，深密山林可訪尋。
喜雨二解·其一
作者：吳潛
朝代：宋

烏{禾散}新春玉粒堆，齊頭{禾畕}{禾散}又相催。
高田猶怕來秋旱，上界俄聞發水雷。
幾日雲車停野外，今宵雨旆入城來。
須臾簷溜如奔峽，枕上吟哦一快哉。
喜雨二解·其二
作者：吳潛
朝代：宋

須知造化自心生，風雨雲雷特踐形。
人在兩閒元有事，天於萬類豈無情。
焦枯蒙潤物蘇醒，昏悶得凉身泰平。
昨夜桃笙時便背，定應收捲向金莖。
喜雨二首·其一
作者：吳潛
朝代：宋

雷使巡行徧五方，夾秋不怕旱爲殃。
人閒祥瑞三伏雨，枕上吟哦終夕凉。
已卜晚青催出穗，且將早赤急舂糧。
有司不損應言損，隨分蠲租助蓋藏。
喜雨二首·其二
作者：吳潛
朝代：宋

莫嫌暴涷勢如噴，此是家家老飯盆。
雨足蛟龍應得謝，秋登雞犬亦蒙恩。
頻年已喜稼無賊，今歲尤欣禾有孫。
回首江南田谷口，西風颯颯倍消魂。
喜雨和史司直二首·其一
作者：吳潛
朝代：宋

六丁海面揭封回，天上屯雲撮得來。
連月不曾聽澍雨，今年方始見轟雷。
定知水畎移秧插，底用泥塗把穀栽。
聞說君王勤露禱，固應妖魃不能災。
喜雨和史司直二首·其二
作者：吳潛
朝代：宋

簷溜終宵稍慰心，更須三日始爲霖。
雲雷尚覺經綸狹，暑雨猶疑咨怨深。
不假溟鯤能激水，何須垤鸛解知陰。
回頭谷口耕樵侶，辜負盟言愧斷金。
喜雨和趙右司
作者：吳潛
朝代：宋

車水耕田正閔農，夜來好雨一犁通。
相近可是須羣望，陟降元來即上穹。
擊壤何曾知帝力，觀風誰與達天聰。
見他東作思南墅，愁殺江南桑苧翁。
喜雨歌
作者：吳潛
朝代：宋

南州六月天不雨，千里川原成赤土。
禾黍盈疇强半枯，桔槹遍野民勞苦。
望雲仰見日在天，旱魃肆虐如焚煎。
馮夷匿淵恐波竭，夸娥走海愁山然。
天外悠然片雲起，倏忽走騰八埏裏。
猛風驚電白晝昏，霹靂一聲蛟蜃起。
馬上誰把天瓢傾，須臾陸地波濤生。
禾黍芃芃復故秀，羣黎載道生歡聲。
秋來尚見時豐阜，會須售粲三錢斗。
官家燮理當有人，太史還看書大有。
喜雨預卜淮寇之遁口占小詩呈同官
作者：吳潛
朝代：宋

醜虜逋誅尚不庭，敢驅羊犬瞰邊城。
滂沱無此十月雨，攘却過如百萬兵。
狗帳縱氈淋易透，馬蹄雖澀滑難行。
只願皇天相佑助，皇天佑助豈人情。
喜雪二首·其一
作者：吳潛
朝代：宋

黄竹歌中百姓歡，去天近處雪花乾。
蔡洄事業方歸度，剡曲風流欲訪安。
便覺光輝生萬里，定知潤澤被三韓。
衰頹老守煨殘芋，白戰猶堪上將壇。
喜雪二首·其二
作者：吳潛
朝代：宋

玄冥去歲失其官，今歲誰云補過難。
謝院撒鹽飛瑣瑣，隋堤翦帛散戔戔。
簷儲宿肉喧山鵲，路沒遺蹤走野豻。
管取明年書大有，飽抄雲子飯加餐。
喜雪用禁物體二首·其一
作者：吳潛
朝代：宋

傍海風癡翦水難，偷他瑞葉散雲端。
可須滕巽同宣力，坐使顓冥不曠官。
衣被麥苗攙臘到，裝褫花樹借春看。
明年定賽今年熟，野老心腴更體胖。
喜雪用禁物體二首·其二
作者：吳潛
朝代：宋

一帳誰將罩太虛，但憐雁字不堪書。
江山盡在光華裏，宇宙真成渾沌初。
險地豈容呈坎壈，荒林無復露空疎。
休將入蔡功名詫，思播新聞却衆狙。
四五用喜雪韻四首·其一
作者：吳潛
朝代：宋

不數玄真與木難，也休翦綵綴林端。
五車自有神朝闕，萬寶非因賈送官。
老大已殘洄曲夢，推敲且作灞陵看。
忍寒袖手青燈畔，解字閑書胖與胖。
四五用喜雪韻四首·其三
作者：吳潛
朝代：宋

戰退妖狐是不難，飛毛散羽息爭端。
甕眠但願爲逋客，靴沒何須慕大官。
化化形形隨物付，平平坦坦與人看。
閉門獨有袁夫子，窮餓難磨氣象胖。
四五用喜雪韻四首·其二
作者：吳潛
朝代：宋

富貴家家遣五虛，不須乞米效顔書。
垢除與物重更始，朴散于今暫復初。
狡兔迷藏罝謾設，游魚潛伏網應疎。
此恩箇箇當沾被，莫逐林閒竊芋狙。
四五用喜雪韻四首·其四
作者：吳潛
朝代：宋

覆蓋無分實與虛，太平有象史官書。
園林底用誇末至，山水惟應訪遂初。
潤到青蔬尤脆美，老添蒼檜更扶疎。
是中廣莫天同大，□□何妨有傲狙。
四用出郊韻三首·其一
作者：吳潛
朝代：宋

慚愧曾尸一品官，如今已作倒盆看。
但干馳逐心都歇，只有登臨興未殘。
欲掃雲煙憂筆禿，擬澆塵土怕壺乾。
傍人莫把衰翁笑，追趁躋攀尚不難。
四用出郊韻三首·其三
作者：吳潛
朝代：宋

一望平湖萬頃連，恍如身在鷲峰前。
築塗成宅能移地，疊石爲山欲奪天。
綠萼枝方停曉鳳，白楊樹已咽寒蟬。
達人大觀緣如此，萬事都來付且然。
四用出郊韻三首·其二
作者：吳潛
朝代：宋

四望青山宿霧收，白鷗浩蕩意悠悠。
紅旗不用穿三市，畫舸何妨訪十洲。
臺榭裝成多樣景，水雲占却幾分秋。
洛陽耆舊名園記，般入明州志可不。
四用喜雨韻三首·其一
作者：吳潛
朝代：宋

園林過雨宿荷香，猶掛輕綀佩水蒼。
老去只應休去好，秋來方是晚來凉。
倦翎網已離三面，病顙車難服兩箱。
多幸時和歲豐美，只將心念報虛皇。
四用喜雨韻三首·其三
作者：吳潛
朝代：宋

北岑飛雨過南岑，遠嶂晴明近嶂陰。
老檜婆娑方午色，孤桐摇落忽秋音。
庭稀雁鶩飛符檄，海絕鯨鯢伏斧砧。
此是老臣聊報國，仁聲敢謂入人深。
四用喜雨韻三首·其二
作者：吳潛
朝代：宋

背人歲月苦難禁，烏兔相追互起沈。
點檢平生如夢事，保全晚節是真心。
圍腰減削那勝带，種髮蕭疎不上簪。
久悟盈虛消息理，香山蓮社擬追尋。
因藏主持此稽首諸山如有小小寺院保明出世
作者：吳潛
朝代：宋

牛背牽來一牧兒，要從古道去揚輝。
莫學當年隻履客，無人秋采却西歸。
天仙子
作者：吳潛
朝代：宋

百舌搬春春已透。長驛短亭芳草晝。家山腸斷欲歸人，風宿留。船津候。一夜朱顏煩惱瘦。不用尋思閒宇宙。倦鳥入林雲返岫。小園自有四時花，鋪錦繡。鍾醇酎。盡勝累累懸印綬。
天寧長老新齋堂請轉語
作者：吳潛
朝代：宋

慧公幻出一齋堂，巨棟危梁壓十方。
更有心堂無量闊，闊中別有好思量。
太平仙游山神祠
作者：吳潛
朝代：宋

仙遊杳不極，山夕景獨殊。
丹氣發空翠，天燈照連珠。
下有神之宅，何年託蓬壺。
想爭隋氏鹿，赫赫雄萬夫。
提劍起草莽，搴旗護枌榆。
奇功未盡賞，靈異終弗渝。
祝釐賽田畯，撫節降楚巫。
羽人孰可仍，我亦懷英圖。
芬薌乍成霧，盃珓若合符。
歌此謝冥貺，送迎神以娛。
宋山掃墓書所見
作者：吳潛
朝代：宋

松楸長夜夢，風露作晨征。
山近却無色，葉枯偏有聲。
架禾知歲熟，種麥得天晴。
到底農桑好，營營誤此生。
宿省
作者：吳潛
朝代：宋

襥被趨省宿，披襟對晚凉。
古心知老樹，生意見新篁。
鐘鼓鳴將合，蜩蟬咽更長。
靜中觀物化，誰與共平章。
寄丁丞相
作者：吳潛
朝代：宋

今年快活好重陽，君相都俞盡主張。
飛語不容輕點污，細書那更極揄揚。
無風無雨稻粱熟，有酒有螯棖橘香。
只待防冬平靜了，來春衣錦又還鄉。
寄樗寮張寺丞
作者：吳潛
朝代：宋

春來物物攪愁腸，排遣惟應闖醉鄉。
無柰督郵風味惡，桃花流水願分嘗。
寧川道中
作者：吳潛
朝代：宋

十日爲山客，今朝問水程。
沙橫疑港斷，灘迅覺舟輕。
遠近村舂合，高低漁火明。
回頭忽蒼莽，一望一關情。
寶鼎現
作者：吳潛
朝代：宋

晚風微動，淨掃天地，雲裾霞綺。將海外、銀蟾推上，相映華燈輝萬砌。看舞隊、向梅梢然晝，丹焰玲瓏玉蕊。漸陸地、金蓮吐遍，恰似樓臺臨水。老子歡意隨人意。引紅裙、釵寶鈿翠。穿夜市、珠筵玳席。多少吳謳聯越吹。繡幕卷、散繽紛香霧，籠定團圓錦裡。認一點、星球掛也，士女桃源洞裡。聞說舊日京華，般百戲、燈棚如履。待端門排宴，三五傳宣禁侍。願樂事、這回重見，喜慶新開起。瞻聖主、齊壽南山，勢拱東南百二。
對黄花
作者：吳潛
朝代：宋

當年脫却戲衫回，又被官差喚出來。
疾惡念輕緣練歷，好名心懶爲衰摧。
莫愁白髮家千里，且對黄花酒一杯。
信美江山非我土，倚空凝竚更徘徊。
小至三詩呈景回制幹并簡同官·其一
作者：吳潛
朝代：宋

六十三餘七十翁，頗從靜裏得些工。
陰陽理向塵塵見，天地心於物物同。
荔挺生來元不死，葭灰塞處自能通。
古今宇宙渾如此，康節何煩企下風。
小至三詩呈景回制幹并簡同官·其三
作者：吳潛
朝代：宋

勸君莫望楚雲飛，一片雲飛兩淚垂。
去歲尚傳鴻雁信，今年空念鶺鴒詩。
大刀折處心尤苦，半臂添來體更羸。
鼓笛謾將廳事聒，誰知裏面有人悲。
小至三詩呈景回制幹并簡同官·其二
作者：吳潛
朝代：宋

莫嫌一點稚陽微，化育工夫自此推。
履襪已無親可獻，黍羔猶與俗相宜。
數千里外縈心事，四五更頭欹枕時。
懇懇對天香一炷，定知人願必天隨。
小重山
作者：吳潛
朝代：宋

溪上秋來晚更宜。夕陽西下處，碧雲堆。誰家舟子採蓮歸。雙白鷺，驚起揹人飛。煙水漸悽迷。漁燈三數點，乍明時。西風一陣白蘋湄。凝佇久，心事有誰知。
小重山
作者：吳潛
朝代：宋

碧霄如水月如鉦。今宵知為我，特分明。冰壺玉界兩三星。清露下，漸覺溼衣輕。高樹點流螢。秋聲還又動，客心驚。吾家水月寄昭亭。歸去也，天豈太無情。
山偈寄無聲老師
作者：吳潛
朝代：宋

聞師遭遇善知識，布衲時聞羅綺香。
照管爲他眼景轉，投胎託舍沒思量。
山樓枕上
作者：吳潛
朝代：宋

山近寒偏早，愁多夢不濃。
鴉啼半夜月，鶴唳五更風。
曉接殘燈裏，吟成落葉中。
塵埃今已厭，懶聽上方鐘。
平山堂
作者：吳潛
朝代：宋

盡日西風捲地狂，只堪吹雁過瀟湘。
黄沙萬里暮天遠，白水一杯秋井香。
楊柳年年人老大，江山處處客淒涼。
朅來無限興亡事，淚落淮南古戰場。
愛山臺
作者：吳潛
朝代：宋

直殿風流間世才，乞恩監郡築高臺。
杖遊便覺開懷抱，石甃何須辟草萊。
奎壁九重文運煥，烟巒千里畫圖開。
愛山必欲斯民愛，沛澤行看早晚來。
感皇恩
作者：吳潛
朝代：宋

老去最難禁，流光如水。甲子徒頭試□指。年年生日，怕被旁人拈起。若攀兒額，頹齡猶未。方丈瀛洲，藍溪碧沚。轉眼鱸蓴便秋意。君主定許，整頓江頭行李。角巾歸去也，休裡第。
摸魚兒
作者：吳潛
朝代：宋

滿園林、瘦紅肥綠，休休春事無幾。杜鵑喚起三更夢，窗外露澄風細。渾不寐。但目看、一簾夜月移花未。推衾自起。念歲月如流，容顏不駐，鏡裡留無計。人間事。休說賤貧富貴。天公長把人戲。蕭裴曹郭今何在，空有舊聞千紙。君謾試。數青史榮名，到底三無二。浮生似寄。爭似得江湖，煙蓑雨笠，不被蝸蠅系。
明仲小姪歸江浙餞之西渡有感二首·其一
作者：吳潛
朝代：宋

韙軒從此入山深，阿阮同途反奮岑。
老大分携朋友意，死生契闊弟兄心。
碧雲悵望家千里，白髮瓢零酒一斟。
歲晚情懷易感觸，不堪衰淚忽霑襟。
明仲小姪歸江浙餞之西渡有感二首·其二
作者：吳潛
朝代：宋

宿秧青碧穉秧黄，長葉抽苗勢已張。
田就再耘秋有準，水收積潦旱無傷。
老牛引犢挨籬卧，新燕將雛貼水翔。
一壑一邱吾亦有，誰憐留滯尚他鄉。
春日雜詠
作者：吳潛
朝代：宋

門前春水滑，柳外夕陽斜。
欲識春風面，滿城桃李花。
昨日連晝夜之雨尤可喜再用前韻
作者：吳潛
朝代：宋

佛貍索死離龍庭，堪笑披猖欲背城。
釜爲水懸憂後爨，弓因雨弱失長兵。
突三千人如電掃，誅兩萬戶若風行。
又報廣南騰露布，太平從此慰皇情。
昭君怨
作者：吳潛
朝代：宋

小雨霏微如線。人在暮秋庭院。衣袂帶輕寒。睡初殘。脈脈此情何限。惆悵光陰偷換。身世兩沈浮。淚空流。
景回兄和篇甚佳信筆再用韻
作者：吳潛
朝代：宋

犂掃終當盡穴庭，將軍夫豈但嬰城。
何妨水潦威曹賊，應以風聲懾晉兵。
中立運籌飛凱奏，昌黎吮筆草歌行。
開年東作吾何在，野老相携話故情。
暗香
作者：吳潛
朝代：宋

九垓共色。想洛濱劍客，吹呼長笛。貏豸老松，別樹平欺爛柯折。應是千官鶴舞，騰賀表、誰家椽筆。賜宴也，內勸宣來，真個是瑤席。休怪，巷陌寂。有一種可人，掃了還積。悲飢閉戶，僵臥袁安我偏憶。凝望天童列嶂，誰大膽、偷藏遙碧。待問訊、清友看，怕難認得。
暗香
作者：吳潛
朝代：宋

曉霜一色。正恁時隴上，徵人橫笛。驛史不來，借問孤芳為誰折。休說和羹未晚，都付與、逋仙吟筆。算只是，野店疏籬，樵子共爭席。寒圃，眾籟寂。想暗裡度香，萬斛堆積。惱他鼻觀，巡索還無最堪憶。萼綠堂前一笑，封老幹、苔青莓碧。春漏也，應念我、要歸未得。
暗香
作者：吳潛
朝代：宋

澹然絕色。記故園月下，吹殘龍笛。悵望楚雲，日日歸心大刀折。猶怕冰條冷蕊，輕點汙、丹青凡筆。可怪底，屈子離騷，蘭蕙獨前席。院宇，深更寂。正目斷古邗，暮靄凝積。何郎舊夢，四十餘年尚能憶。須索梅兄一笑，但矯首、層霄空碧。春在手、人在遠，倩誰寄得。
暗香
作者：吳潛
朝代：宋

雪來比色。對澹然一笑，休喧笙笛。莫怪廣平，鐵石心腸為伊折。偏是三花兩蕊，消萬古、才人騷筆。尚記得，醉臥東園，天幕地為席。回首，往事寂。正雨暗霧昏，萬種愁積。錦江路悄，媒聘音沈兩空憶。終是茅簷竹戶，難指望、凌煙金碧。憔悴了、羌管裡，怨誰始得。
曉兒輩
作者：吳潛
朝代：宋

諸兒憐我太焦熬，我把真機告汝曹。
外白內黄常抱守，出朱入墨任紛撓。
治齊固有曹參逸，理蜀寧無諸葛勞。
畢竟食焉而怠事，天刑人禍恐難逃。
更漏子
作者：吳潛
朝代：宋

柳初眠，花正好。又被雨催風惱。紅滿地，綠垂堤。杜鵑和恨啼。對殘春，消永晝。乍暖乍寒時候。人獨自，倚危樓。夕陽多少愁。
望江南·憶江南
作者：吳潛
朝代：宋

家山好，一室白雲中。時喚道人談命蒂，也呼和尚說禪宗。孔佛老和同。淘汰盡，八面總玲瓏。欲把捉時無把捉，道虛空後不虛空。且問主人公。
望江南·憶江南
作者：吳潛
朝代：宋

家山好，不是撰虛名。世上盛衰常倚伏，天家日月也虧盈。退步是前程。且恁地，卷索了收繩。六宇五胡生口面，三言兩語費顏情。贏得鬢星星。
望江南·憶江南
作者：吳潛
朝代：宋

家山好，凡事看來輕。一壑盡由儂餖飣，三才不欠你稱停。有耳莫閒聽。靜地裡，點檢這平生。著甚來由為皎皎，好無巴鼻弄醒醒。背後有人憎。
望江南·憶江南
作者：吳潛
朝代：宋

家山好，好是夏初時。習習薰風回竹院，疏疏細雨灑荷漪。萬綠結成帷。呼社友，長日共追隨。瀹茗空時還酌酒，投壺罷了卻圍棋。多少得便宜。
望江南·憶江南
作者：吳潛
朝代：宋

家山好，好處是三冬。梨慄甘鮮輸地客，魴鯿肥美獻溪翁。醉滴小漕紅。識破了，不用計窮通。下澤車安如駟馬，市門卒穩似王公。一笑等雞蟲。
望江南·憶江南
作者：吳潛
朝代：宋

家山好，好處是安居。無事不須幹郡縣，有餘但管濟鄉閭。及早了王租。隨日力，也著幾般書。靜裡精神偏爽快，閒中光景越舒徐。臘月盡工夫。
望江南·憶江南
作者：吳潛
朝代：宋

家山好，好處是秋來。綠橘黃橙隨市有，巖花籬菊逐時開。管與付尊罍。新築就，別館共閒臺。搖手出離名利窟，掉頭擺脫簿書堆。只在念頭灰。
望江南·憶江南
作者：吳潛
朝代：宋

家山好，底事尚忘歸。但我醉榮還避辱，從渠把是卻成非。跳出世關機。將五十，老相已相催。爭得氣來有甚底，更加官後亦何為。奉勸莫痴迷。
望江南·憶江南
作者：吳潛
朝代：宋

家山好，有底尚縈牽。馬後樂聽餘十載，眼前赤看也多年。滋味只如然。身外事，不用強探拈。自古幾番成與敗，從來百種醜和妍。細算不由賢。
望江南·憶江南
作者：吳潛
朝代：宋

家山好，無事掛心懷。早課畦丁勸種菜，晚科園戶漫澆花。祗此是生涯。塵世裡，擾擾正如麻。散復聚來羶上蟻，左還右旋壁間蝸。只為那紛華。
望江南·憶江南
作者：吳潛
朝代：宋

家山好，百事盡如如。渴飲飢餐都屬我，倒橫直立總由渠。更不要貪圖。三徑裡，恰好小茅廬。種竹梅松為老伴，養龜猿鶴助清娛。扣戶有樵漁。
望江南·憶江南
作者：吳潛
朝代：宋

家山好，結屋在山椒。無事琴書為伴侶，有時風月可招邀。安樂更相饒。伸腳睡，一枕日頭高。不怕兩衙催判事，那愁五鼓趣趨朝。此福要人消。
望江南·憶江南
作者：吳潛
朝代：宋

家山好，負郭有田園。蠶可充衣天賜予，耕能足食地周旋。骨肉盡團圓。旋五福，歲歲樂豐年。自養雞豚臘裡，新抽韭薺薦春前。活計不須添。
望江南·憶江南
作者：吳潛
朝代：宋

家鄉好，好處是三春。白白紅紅花面貌，絲絲嫋嫋柳腰身。錦繡底園林。行樂事，都付與閒人。挈榼攜壺從笑傲，踏青挑菜恣追尋。贏得個天真。
朝中措
作者：吳潛
朝代：宋

可人想見倚庭幹。嚼句有甘酸。休問沈腰潘鬢，何妨島瘦郊寒。時光轉眼，兔葵燕麥，又是看看。誰念衰翁衰處，春衫晚際尤單。
朝中措
作者：吳潛
朝代：宋

夜來夢繞宛溪幹。啼鴂夢中酸。過了他鄉寒食，白鷗劃地盟寒。云溪雨壑，月臺風榭，借與人看。得似野僧無系，孤藤杖底挑單。
朝中措
作者：吳潛
朝代：宋

春空一鳥落雲幹。只遣客心酸。勺藥牡丹時候，午窗輕暖輕寒。流光冉冉，清尊易倒，青鏡難看。謾道華堂深院，誰憐鳳只鵷單。
朝中措
作者：吳潛
朝代：宋

楊花撩亂與雲幹。春事可悲酸。況是雨荒院落，江南但有春寒。鶯殘燕賴，蜂慵蝶褪，謾等閒看。不是無情描貌，奚奴且放安單。
朝中措
作者：吳潛
朝代：宋

蘭皋徹夜樹旄幹。戰渴望梅酸。想有歌姬半臂，更深自可鏖寒。敲門寄曲，驚回蝶夢，旋篝燈看。壇下已收降將，火牛不用田單。
朝中措
作者：吳潛
朝代：宋

衰翁老大腳猶輕。行到淨涼亭。近日方憂多雨，連朝且喜長晴。謾尋歡笑，翠濤杯滿，金縷歌清。況有蘭朋竹友，柳詞賀句爭鳴。
朝謁歸省文書
作者：吳潛
朝代：宋

面擁旌旗鼓樂隨，誰知錦被裹瘡痍。
吏那秋斂充春賦，兵待朝輸作暮炊。
縮手判支窮措大，攢眉書準老沙彌。
此是履翁新活計，雁書多報故人知。
柳梢青
作者：吳潛
朝代：宋

好把元宵。良辰美景，暮暮朝朝。萬盞華燈，一輪明月，燕管秦簫。何人帕墜鮫綃。有玉凰、金鸞繡雕。目下歡娛，眼前煩惱，只在今宵。
柳梢青
作者：吳潛
朝代：宋

斷續殘紅，翩飛去鳥，別岸孤村。傍水樓臺，滿城鐘鼓，又是黃昏。悠悠歲月如奔。正目斷、邊塵塞雲。兩鬢秋風，百年人事，無限消魂。
柳梢青
作者：吳潛
朝代：宋

綠野平泉，古來人事，空裡飛花。月榭風亭，荷漪蘚石，說鄭公家。老梅傍水茶牙。人那得、光陰似他。萬種思量，百年倒斷，付與殘霞。
柳梢青
作者：吳潛
朝代：宋

襯步花茵，穿簾柳絮，堆地榆錢。乍暖仍寒，欲晴還雨，春事都圓。午窗睡起厭厭。屋角外、初啼杜鵑。百種淒涼，幾般煩惱，沒個人憐。
桂枝香
作者：吳潛
朝代：宋

三年海國。又荏苒素秋，天淨如沐。悽砌寒蛩暗語，杵聲相續。梧桐一葉西風裡，對斜陽、好個團簇。老香堂畔，蒼然古檜，無限心曲。嘆石室、棋方半局。便時換人非，光景能蹙。千古鴟夷，尚恐欠些歸宿。倚空笑把輪雲事，付坤牛、乾馬徵逐。且巴重九，昭亭句溪，杖藜巾幅。
桐川道中
作者：吳潛
朝代：宋

伊軋籃輿拂面風，桃花倚路笑相逢。
鶑鶑交囀春榆密，燕燕于飛烟樹濃。
日午暫休欹客枕，年饑忽喜聽村舂。
鄉音到耳知家近，尚及鋤犂伴老農。
梅花小吟
作者：吳潛
朝代：宋

難喚林逋伴客遊，占春亭畔獨夷猶。
一花兩蘂意方遠，三島十洲香已浮。
清曉園林霜似練，黄昏欄檻月如鈎。
若還說著和羹事，只恐渠儂笑不休。
武陵春
作者：吳潛
朝代：宋

慘慘悽悽秋漸緊，風雨更瀟瀟。強把爐薰寄寂寥。無語立亭皋。客路十年成底事，水國更停橈。蒼鳥橫飛過野橋。人不似、汝逍遙。